
Gomari i Babatasit





Prolog

Pra, nji herë e pikë ma s’parit

Po i diftoj rodit t’Shqiptarit

Se un ktu s’kndoj burrnin’e t’Parit,

As trimnit e ndo’i luftarit,

Veç nji gaç, nji zog gomarit,

Qi, qyqari, për send tjetër

— N’dashtë i ri t’jet, n’dashtë i vjetër —

S’duhet gja, veç se me bártë

E me ngrânë, t’thuesh, si Shqiptarët…

M’thotë, por, mêndja se ndokujë

Ka m’iu dukë se un mifi nd’ujë

Me ketë kangë, e se mâ gjásë

Sod për mue do t’kishte pásë

Ndo’i send tjetër po t’kish’ zgjedhë

Tortë me vjerrsha ktu me drêdhë.

Po, por shka, se ata e dijnë vetë

Qi ka cofë mikrobi i shkretë

I burrnis’ e i trimnis,

E qi sod në Shqiptarí

Besa ka nji t’madhe zí

Jo aq për bukë e miredi

Sa për burra — burra t’dheut,

Qi për komb e nderë t’Atdheut

Me jetue t’dijnë e me dekë.

Jo, por asht kot, besa, me u rrékë

Se po gjen fatos ndër né,

Se po gjen burra n’ketë dhé —

Burra fjalet e atdhetarë:

Kta veç, Zot! Kjoshin për farë;

Se, për tjetër, mbyti n’ujë:

Gja-ha’ i keq — s’i duhen kujë.

E vërtetë qi njadisa

Ndër né flasin fjalë të mdha,

E na mbahen se ata kjenë

Qi shpëtue na kânë Atdhenë:

Sado qi, kur ishte puna

Me u shpëtue Shqipni kërcûna

E, për té n’luftë me qindrue,

Ata rrijshin tue guksue

N’për Stambollë e np’r Anadoll,

A se villshin kund n’ndo’i stjoll

T’ndo’i hoteli npër Evropë

Alkool’n, me t’cillin ngopë

E ki’n barkun si bagtija,

Der sa n’gjak lahej Shqipnija…

Por, kujtoj, s’ka kund nevojë

Qi un t’i zâ kta ndopak n’gojë;

Pse për ta “Dielli” i Bostonit

Nji epopé ka shkrue tash s’vonit,

Nji epopé me kaq do krypë,

Qi mâ mirë s’ké aspak pse e lypë.

Prandej mue nuk m’jitte tjetër,

Veç me kndue ndo’i fatos t’vjetër:

Ndo’i Berdyl a ndo’i Kastrjot.

Po, por shka, se sot me sot

Edhe ktyne u ka dalë fryma,

E si t’ishin do gjygyma

Të pa fund, janë lanë m’njan’ ânë

E askush n’gojë ma s’don me i xânë,

Kújë për tá ndër mênd s’i bjen.

Der tash vonë, qi, fjala vjen,

Posta e jonë pat përdorue

Nji lloj pullash, m’t’cillat shkrue

Ishte ftyra e Skanderbeut,

Námi e ndera e parë e Atdheut.

Tash, kto pulla mbi sergji

Na i kanë hjedhë nji palë zotni,

Qi ktu marrë kanë Postën n’dorë,

Kin’ për organizatorë,

E t’kanë qitë do tjera pulla,

Me kambë urash e me kulla,

E me plepa e rrêma shkjope,

T’gjana e t’gjata si gjuhë lope.

Anì pra Shqiptarët e sotit

S’çajnë fort kryet për punë t’Kastriotit,

As për njat trimnin’e t’Parit,

Ké janë dhanë mbas rrogash arit.

Prandej thashë un se për s’mârit

Do t’tingllojë për veshë t’Shqiptarit

Nji poem mbi ’i zog gomarit.

Edhe kshtu, si fola s’parit,

Vetë me vedi kam mendue,

Mbasi ngaeshëm paçë qillúe —

Mbi ’i gomar nji kangë me shkrue,

Herë tue qeshë, herë tue vajtue,

“Simbas” rregllave t’Poezisë,

E nevojve t’Shqiptarisë.

Eja, Zanë, pra, prej Parnasit1,

E kaluer ti m’shpinë t’Pegasit,

Mêndes s’eme shkundja blozën,

E m’difto metamorfozën

E njatij gomarit t’ri,

Qi njâ’i vlershmi zotëni

Babatasi bleu sivjet

Në Tiranë, n’atë kryeqytet,

Ku Ministra e Deputetën

— Ktyne Zoti jau rritët jetën! —

Qesin xhixha atdhédashtnije

Për lulzim të ksaj Shqipnije

E për …kambë t’ndo’i sandalije,

Sado qi, mâ e shumta sish,

— Si thanë m’ka mue nji dervish —

Der dje kjenë… nuk dij se shka…

Kush n’ “kapicë” kush në “qylah”,

Por qi sod, npër rroga arit,

Na janë bâ t’gjith frotë Shqiptarit,

Edhe pshtetun mbi kolltukë,

Kalamuq e si terrçukë,

Fâ mirë barkun me “mastikë”,

Pa logjikë — pa gramatikë,

Na pshtyjnë dije e politikë,

E, me “gisht” ngordhun përpjetë

I pijnë gjakun Kombit t’shkretë

Jo me hingzë, por me sahâna.

Veç se shka, mori lum Zâna,

Kah të dirgjesh m’shpinë t’Pegasit,

Xiere ’i vishkull n’pyllë t’Parnasit —

Vishkull t’hollë e t’gjatë zarânet,

Pse ksaj herë, besa, po m’kândet

Me ja hjekun qafës dikuj,

Për m’e bâ qi zâ’n t’a shuej,

Se t’jet’ gjallë. Due t’a marrë vesht,

Se me buej s’kapet nji plesht.



* * *






Akt’ i parë — Arkeologu

(Oda e Ministrit t’Arsimit në Tiranë)

MINISTRI

(Tuj këndue “Rivistën Pedagogjike”, thotë me vedi:)

Mirë…mirë fort…ma mirë nuk ka…

Punë e madhe!.. (Drejtorit A) Kem’ me pa

Shka do t’thotë, tash, “Hylli i Dritës”

Edh’ aj Frati i dheut t’Mirditës,

Qi botue ka njat broshuer

Mbi programin t’onë shkolluer,

Tuj e prû për t’patenzonë.

Kem’ me pá, po, shka do t’thonë

Kur ky artiklli i Nebil Çikës,

Shkrue mbas rregllave t’kritikës,

T’u bjerë n’dorë. Me shum mjeshtri

Ktu auktori vên n’qesti

Papë e Kishë e meshtari,

E difton, me arsye në dorë,

Se janë hasëm e trathtorë

T’gjith njata, qi n’tokë shqiptare

Duen qi shkolla elementare

T’jetë e lirë. Sod afetare

Qeverija ktu asht dishmue:

S’ka prá ndryshej n’shkollë me msue,

Veç se mbas programit t’onë;

Edh’un, po, herët a vonë,

Kam me i mbyllë shkollat private.

DREJTORI A

Ju ngjatët jeta zotnis s’ate:

Mirë ketë punë mendue e ké.

Veç se shka, zotni, n’ketë dhé

Po kam shum njerz fanatikë —

E lè Priftënt katolikë…

MINISTRI

Priftënt, jo, por Fretënt, thuej;

Pse kta janë qi, posë gjithkuj,

Po na jesin m’qafë.

DREJTORI A

Zotni,

Ashtu punën si un e di,

Jezuit, Priftën e Fretën

T’gjith nji mêndje p’rherë u gjetën

Ndër punë féjet e moralit:

Posë ndonjaj fatziut, batallit,

Qi t’ketë mangut n’krye ndo’i hatull

E, qi vorr mos t’ketë kund m’shpatull.

Tash ti pra, zotni, tue kênë,

Se morali i fés s’krishtênë,

S’njet gjithkund e s’njet gjithmonë

Me moral t’besimit t’onë,

Meshtarija kurdoherë

Ka me bâ zhurmë e poterë

Për punë t’shkollave fillore,

Edhe kurr në shkollë shtetnore

Fmin e kshtênë s’ka me i dërgue.

Për ketë punë — si m’duket mue —

Thom do t’ishte fort mâ mirë

N’Shqipni msimin m’e lânë t’lirë.

Qi seicilli Shqipëtar,

A komunitet fetar

Mund t’çilë shkolla për komb t’vet

N’dashtë n’katund, n’dashtë në qytet.

Por gjithmonë — si rrjedhë prej vedit —

Tuj u mbajtë n’çark t’ligjve t’shtetit,

Si n’Angli e n’Amerikë,

E, atje n’Francë e në Belgjikë.

Pse, zotni, me thânë t’vërtetën,

Sod me sod Jezuit e Fretën

E kanë shkollën me zanat’

Si e kem’ na. Sa për inat’

Gjithshka t’duem për ta mund t’thomi,

Por e drejta âsht, se kombi

Shum prej sish ka pasë dobi:

Si ajo Shkodra e bân dishmi,

Ku ka shkolla e strehë foshnjore,

Ka gymnaze e qytetnore

Me programe prendimore

E, me msim e me punë dore,

Fort mâ mirë se shkollat t’ona,

Për të cillat dy miljona

Franga ar na vjetë për vjetë

Kulihum i mbysim n’dét;

Pse, zotni, shkolla për né

Politikë asht ase fé.

Mûjm m’e strukë punën me prralla,

Porse n’thes, bèsa, s’hin pálla…

MINISTRI

Jo, pra, jo! Shkollën n’Shqipni

Nuk e baj Kishë as Xhami.

Prandej shkollat fillestare,

Qi mos t’jenë qeveritare,

Do t’i mbylli varg e vistër,

Mbasi ndodhë kam un Ministër:

S’due qi mosha e ré e Shqipnisë

T’rritet n’dorë të Meshtarisë —

Sidomos t’Fretn’e shqiptarë.

Kta, po, janë antikombtarë,

Njerz t’rrezikshëm, fanatikë,

Marrë gjithmonë me politikë,

E qi munden me na i prishë

Fmin me shkollë edhe me Kishë,

Tue na i rritë djelmt t’onë trathtarë,

Ma fort t’huej se Shqiptarë:

Si fort bukur Nebil Çika

E ka shkrue ndër kto kritika,

Qi aj bâ i paska “Hyllit t’Dritës”.

Jo, po, vetë në “rend të ditës”

Do t’a vê emnin e kti,

Për m’e pru ktu n’Ministri

Inspektuer ase drejtuer,

Edhe kta, po, sa mâ parë,

Shi p’r inat t’Fret’n Shqiptarë,

Qi “Programin syntetik” —

Syntetik e analytik —

Keqas fort ná kânë poshtnue.

DREJTORI A

Po, zotni, si urdhnon e thue

Veç, ashtu si m’duket mue,

Thom Nebili ka gabue

Me qitë n’dritë ketë lloj kritike,

Në “Revistë Pedagogjike”.

Qi â’ i përkohshme fjesht zyrtare,

Mbajtë me mjete t’Kashës kombtare.

Qeverija âsht afetare:

Prandej thom se zyrtarisht

Edhe kshtu llapazânisht

Nuk âsht mirë qi n’polemikë

T’hijmë na sod me katolikë

E t’u shajm Papë e Meshtarë,

T’u shajmë Fénë e Kishën mbarë,

Thue se Arsimi i jonë kombtar

Asht nji lozhë e masonisë.

Katolikët e Shqiptarisë

Na i kem’ vllazën, edhe vetë

Kish’ me thanë, se s’â’ e vërtetë,

Qi atje n’Shkodër Françeskâjt

T’huej na i rrisin kalamajt,

E qi ata tue kenë shqiptarë,

T’jenë, si thue ti, antikombtarë.

E po ’imênd — t’ngjatët Zoti jetën! —

Esad Pasha a thue ndër Fretën

Ka xanë shkollë?.. Arif Hiqmeti

A ndër Fretën apo n’jeti

Ai kjé rritë?.. Haxhi Qamili

— T’thotë shka t’thotë, po, qaj Nebili —

Osman Bali, Halit Lleshi

E, sa tjerë, qi fati deshti

Armët t’i sjellin kundra Atdheut,

Kundra Flamrit t’Skanderbeut,

As kta, besa — t’u ngjatët jeta! —

S’i kanë bâ kndimet e veta

N’shkollë fretnore. A e din, zotni,

Kush ka xanun n’ketë “skoli”?

Qaj Preng Jaku, si harusha,

Qaj Luc Nishi e qaj Prengë Tusha,

Dy djelmoça, dy skyferë,

Si edhe ata oficjerat tjerë,

— Gjetun gati kurdoherë

Për Shqipni me ra m’poterë —

Qi mbas msimit t’Françeskanve,

M’shpinë u lshuen kta esadjanve

Edhe i shtypën. Kta, po, janë

Qi ndër Fretën shkollë kanë xanë.

Prandej tham se Nebil Çika,

Para se me shkrue kritika

Kundra Fretn’e e kundra Fésë,

T’i a vêjë gishtin nji herë kresë

E t’mendojë se “uhaja n’Lesh —

Si tha i moçmi — merret shpesh”

MINISTRI

Pse po thue për Nebil Çikën?

Po ti kndoje ’i herë kritikën,

Qi për t’madhe bukuri

U bân Fretënve n’“Vllazni”

Nji (e)S. (e)S. — kush âsht s’e di:

(Me gisht i difton do vjerrsha, botue prej “Vllaznijet”, nr.9, nën titullin: “Vallja Popullore”).

A ké ç’ndien?.. Ktu kish’ me thanë

Se njat Fratin n’gojë ka xanë,

Qi dikur shkrou njat broshuer

Mbi programin t’onë shkolluer.

E ktu poshtë, si npër tërthuer,

Fjalët e ashpra t’ktij vjershtorit,

Kish’ me thanë, si shi drejtorit

T’“Hyllit t’Dritës” i janë kushtue.

DREJTORI A

Ashtu m’duket edhe mue,

Por, zotni, t’ngjatët Zoti jetën!

Mos t’a xamë në gojë gazetën

“Vllazënija”; pse randsi

Kjo nuk ka kurrkund n’Shqipni.

Veç ban mirë me i shkrue vjershtarit,

Qi ktu n’gojë xen punë gomarit,

Se aj gabon poetët me i ngâ;

Pse kta uhá — nuk lânë pa lá

E, t’a bâjnë, besà, me kjá,

Porsi viç djerrë nepër plish,

Ka’ e salvojnë m’konop tre fish.

(Hin Babatasi. Drejtori A del).

BABATASI

T’u ngjatët jeta! —

MINISTRI

T’u ngjatët jeta!,

Si po shkoni?

BABATASI

Si do’ zoti…

Gjene mirë.

MINISTRI

Asht edhe moti,

Qi na kalbi. Kujtoj ka

Mâ se ’i muej qi shiu s’ka dá.

Me t’mërzitë!

BABATASI

Shka t’i bajmë prá.

Vetë ju fajin, thom, e kini,

Qi bje shi.

MINISTRI

Na, pse?

BABATASI

Pse jini

Ju njata, qi sod n’Shqipni

Vrâni e kthîeni…

MINISTRI

Nuk e di…

Nejse mâ…veç fjalë t’kam çue,

Ktu me ardhë me u pjekun m’mue,

Pse nji punë kam pasë me ty.

BABATASI

Qé, tèk m’ké — me kâmbë me krye,

Urdhno e fol. Ku ti me sy,

Aty “praf” un kambë e krye,

Npër stomije e npër “hêndeqe”.

MINISTRI

Babatas, mjaft punë e keqe

Për nji shtet “okcidental”.

Si ky i joni, as n’fushë as n’mal

Mos me pasun nji Muzé;

Jo, po asht turp, besa, për né,

Për njiket Shqipninë e ré,

Pa Muzé vendin m’e lânë.

Tham, âsht mirë, qi ktu n’Tiranë

T’a ndërtojmë nji far’ Muzeut.

Për lulzim e nderë t’Atdheut,

— Vjet në Shndré pata fillue

Nji Muzé vetë me ndërtue,

Edhe krejt e pata mblue;

Por nji ditë — si do t’keshë ndie —

Ra do shi e u kaperdi

U shêmb mbrendë, e e marroi Zoti.

Shka me bâ: e prishi moti.

BABATASI

Mirë zotni, veç se po drue

Se endè dita nuk ka ague

T’ndertojm na Muzej n’Shqipni,

Me kuletë t’shpume në gji.

Ti e di mirë se as n’tokë shqiptaré

Muzejt s’ngrifen n’kambë pa paré;

Jo, po, ktu edhe, n’tokë t’Kastriotit

Hécë nji fjalë qi kje thanë motit:

“Xhep e lèp — mori Rexhep!”

Prandej vetë kishe me thanë

Se, për tash, Muzeu do lanë:

Na s’po kemi bukë me ngrânë,

Jo me ngrefë Muzej n’Tiranë!..

Po a njimend, more lum beu,

Se, tu’ u ngrefë n’Tiranë Muzeu,

T’a há mendja ty qi Atdheu —

Qi Shqipnia, fush’ e djèrr,

Tash na bahet Ingilterr,

E, pjekë vedit pulat n’furrë,

Fluturim kanë me na u turrë

Me na hî përdhuni n’gojë?..

Jo, zotni: S’âsht gjâ ajo lojë.

Edhe tham se mirë do t’ishte

Për nji shtet endè ferishte,

Si Shqipnia, nji Spital

Me ngrefë kund n’ndo ’i fushë a mal,

Për me shndoshun “pelivromin”

Ase “dergjen” qi sot kombin

Janë tue lshue shakull për dhé,

E, mu shpòrr Muzeut, për né,

Qi nuk kemi bukë me u ngî

Sot Muzeu â ’i “kabuni”,

Qi nuk âsht, jo, për dhambë t’onë;

Pse Financa, si po thonë,

Sod ka ardhë e âsht bâ teneqe.

MINISTRI

S’â e vërtetë. Asht punë e keqe

Kshtu me folun, lum zotnija.

Ti sì e din, por sod Shqipnija

La mjaft pare n’kashë të vet:

Si me pá mundet n’“budget”,

Qi Kolë Thaçi e ka përmbledhë

Edhe bukur aj e ka dredhë,

“Simbas urdhnit” qi ka pasë.

A din ti, se sivjet n’kasë,

(Si ky Kola e ka shpjegue)

N’Financë t’onë kanë me u grumbullue,

— Tanë fyshekë, ndry ndër kashuj —

Rrash njizetedy miljuj

Franga ar. Prandej kuleta…

BABATASI

S’di gjâ Kola — t’u ngjatët jeta! —

Po t’tham un, po, Babatasi.

Po a drò m’pare kund aj hasi,

Qi kështu, n’hamende t’vet,

Shton miljona në “budget”?..

Fjala e tij nuk çon kandâr:

Se atij kasha i ka qitë bár,

Edhe âsht bâ me dalë me lypë,

Qysh se rrogat i ka krypë.

Jo qi ka edhe ’i tjetër punë:

Parja n’kashë kurr nuk i bûnë;

Pse, ke vetë s’âsht veç se ’i kukull,

Até shokët e bâjnë krejt sukull,

E ia shijnë paret përdhuni,

Si n’Shqipni qi hecë kanuni…

Posë qi vedit s’i shef hall,

Edhe krejt ka ra batall

Me “budget” t’Pandel Vangjelit,

Qi n’dugâjë t’Ali Kacelit

S’la kund karta as envelopën,

Kè po merr e ep me Evropën,

Tue çue Korsuj e Sefira

Për gjith skuta e për gjith bira,

Për m’ia u shtî evropjanve n’kokë,

Se na mênd kemi me okë:

Se Shqipnija, fush’e male,

Asht bâ sod “aksidentale”…

Desha t’thom “oksidentale”:

Si ajo Italja, si ajo Franca,

Me aeroplana, orkestra e danca,

Me “mocjone” e “interpelanca”:

“Ferku” âsht vetëm ndër “pjatanca”:

Kè atje rruejnë, po, shepka e fllânxa,

Na me mzì ktu bukë e plânca,

Kur t’i kemi; pse Financa

Endè ktu, si kje dishrue,

S’mujt me u “oksidentalizue”

Veç se shka, se do tregtarë

Mue m’kanë thanë se punët fort mbârë

Nuk po i ki’n kta korcullarë,

Kta sefira t’onë shqiptarë,

Kè qyqarve muej për muej

Po u mbijnë fjalë me gjìnd të huej,

Sidomos për qirá t’shpisë,

Posë kasapit e furrxhisë;

Pse “xhaxhaj” Pandel Vangjeli,

Tash qi kasha pa gjâ ngeli,

Nuk ka pare me u dërgue.

Prandej t’mjerët sod janë ngushtue

Pa nji dysh, me thanë, n’kuletë,

Me i shkue Evropës poshtë e përpjetë,

Si kual pleq qi lshohen n’knetë,

Pa tagji — pa kashagi

Përse askund nuk del me i blé:

Si mo’ Zot! Ma keq për né,

Qi gjithmonë e kém’ mâtë vrapin

Mâ të madh se kém’ pâsë hapin.

E vërtetë se ky Kolë Thaçi

Vjet der m’gjû kërrçikët i zgaqi

Edhe i rá detit përtej,

Me do tjerë financjer t’mdhej:

E, npër Romë e …shishe t’Kjantit

Na ka vojtë në bankë t’Brabantit,

Diku larg atje n’Belgjikë,

Për me lypun metelikë.

Veç se rruga i vojt bihude,

Edhe i shkuen paret zollude,

Pse “Brabanti”, si un kam ndie,

Po kish kenë nji bastanxhi

Qi epte vetë, po, kastraveca

Për sherqij, edh’ epte speca

Për tomate e patlixhana,

Kshtu qi Kola — at’e pastë nana! —

Tanë korrname e punë të mdhaja,

Kthej n’Tiranë me i kalë mushkaja,

E të mjerës moj Shqipni,

Qi ministra e tevabi

Do t’i lajë me ar flori,

Prap npër kambë iu vuer jullari,

Edhe i mbet nën bark samâri.

Tash qi kasha mbet filuzë

E, besë kush s’na xên p’r’i rruzë,

Po na thonë se ky Kolë Thaçi

Ka çue kashën té kovaçi,

Thatë ngarkue mbi dy shilurtha,

Për me ndreqë me té do kurtha,

Qi me i ngrefë mandej n’Shqipni,

Do n’Gegni — e do n’Toskni,

Ku mâ fort t’ket gjâsë e ishkile,

Se bjen mbrenda ndonji skile —

Ndonji skile britanike,

A ndo’i shqarth prej Amerike,

T’cillve shtrêjt po u bânte lkura.

Veç ka thanë Ali Klisura,

N’Palament kur e kanë pvetë,

Se kjo punë âsht “peshk në dét”,

E prej saj kurrgjâ n’kuletë

Nuk i hînë s’mjerës Shqipni

Por, po e zamë, zotni, se Kola

Po ka pare e po ka t’holla,

Për me mkambun ketë Muzé:

Arkeologun, por, ku e ké?

Pse un e dij, more bablok,

Se Muzeu pa Arkeolog —

Arkeolog i dámë me gisht,

Asht si spata e ré pa “bisht”.

MINISTRI

Un ketë punë e kam mendue,

Edhe fjalë prandej t’kam çue

Për me ardhë me u pjekë me mue,

Pse Arkeolog un t’kam emnue —

Arkeolog edhe antikvar,

Për me mkambë Muzeun Kombtar.

BABATASI

Aman jarebi…Zotni,

E ké gabim, pse un s’e di

Se ku shpin’ ka Arkeologjia

Me shka m’duket, lum zotnija,

Ti me mue po don me u tállë.

MINISTRI

Jo, pra, jo, s’po due me u prrallë.

A di’ shka, more bablok,

Me u bâ nieri Arkeolog

Punë e vshtirë nuk âsht ndër né.

Si Arkeolog, ti tjetër s’ké

Veç me rmue, ndo’i herë në dhé,

Me gjetë vorba a palaré,

Me mbledhë shtamba e karratyqe

Hekuraqe e belezyqe:

Me bartë gur e shtylla t’thyeme,

Me gjetë kund ndo’i xhybe t’shkyeme,

Qi pat veshë motit ndo’i plakë,

Ndo’i stravecë me gjetë t’pa thákë.

Me grumbllue brisq e biqakë,

Ndo’i topanxhë t’veshne n’teneqe,

A ndo’i “ltinë” të pa ngaskeqe

E njikso partallesh tjera.

Qi edhe n’pleh gjinden herhera.

A se n’dorë t’ndonji tellallit

Kur ndokush, ngushtue prej hallit,

Qet me shitë rraqet e t’et,

A ndo’i tjetër mallimet.

Sa për kaq, kishem me thanë,

Mjaftë qi nieri të ketë zanë

Ndo’i rrushdije — a iptadije,

E ndo’i fjalë edhe t’a dije

A latin ase greqisht,

— Por mjafton edhe turqisht —

Se Arkeolog aj del me nám.

Pra kto fjalë për tesh po i lámë.

Ti n’Shqipni Arkeolog sod jé:

Qé dekretin tèk e ké,

Me nënshkrim të zyrës s’naltë

Botë Tirana ka, edhe baltë,

Ka dibranë, jevk e ustallarë:

Pre’ qerpiq, e sa mâ parë

Hînia punës s’këtij Muzeut

Për lulzim e nderë t’Atdheut.

T’u ngjatët jeta! Mâ s’mund t’rri,

Pse do t’shkoj n’Kryeministri,

Ku Ministrat janë bashkue

Për do çashtje me u kshillue.

(çohën e dalin të dy)



(Rrugë)

BABATASI

(tue folë me vedi)

Se, për Zotin — kjoftë lëvdue! —

Me shka vetë po jam tue pá,

Gjâ Shqipnia n’dorë nuk ká

E, as përpara kjo s’do t’vetè,

Q’se Ministrat ndajnë dekrete,

Pa peshue nji herë ma s’parì

Se ç’zotsi mund t’ketë zyrtari,

E q’se fati i Atdheut të shkretë

Mûjtka aj sod edhe me mbetë

N’dorë t’do njerzve, për t’cillt vetë

E as kurrkush, kujtoj, s’di gjâ

Se ç’shirok a se ç’murrâ

Na i ka hjedhë e prû n’ketë dhé

E po kush di gjâ ndër né

Për nji palë, qi ktu n’Shqipni

Po rruejn petlla e “kabuni”,

E rrmejn rroga n’ar flori,

Kush di gjâ, po tham, zotni,

Se ku i kanë gjak e gjini,

Se ku i kanë kta plâng e shpi,

Stane, pleme, vathë e gji?

Pasaportat kush ua pav,

Për me thânë se kta s’janë Slav.

Nuk janë Slav, Turq, as Bulgarë,

Por janë fjesht burra Shqiptarë?..

Shka punuen kta për Atdhé?..

Ku janë krenat qi kanë pré?..

Librat shqip qi kanë botue?..

Edhe ndihmët qi kanë kushtue

Për triumf të liris s’onë?

Për posë emnit se si u thonë,

Kurrkush gjâ nuk di, për tà:

Nuk di gjâ, por megjithktà,

Megjithse edhe t’pa zotsi,

Na po e shofim kè n’Shqipni

— Qeni t’zo’n mâ ku s’po e njeh —

Na janë ngrefë si gjelat m’pleh,

E pedanta e “Don Kishjote”,

Me nji hije krejt kokote,

Tuj u mbajtë për liberala,

Për modern e oksidentala.

— Sidomos n’kto kohët e mbrame —

Pjellin ligjë, vjellin programe,

Apin urdhna edhe dekreta,

Sjellin gjinden poshtë-përpjeta,

E n’ketë mnyrë çdo përparim

Kanë pengue, e mbrendë n’sundim

Njerz e punë kaq kanë pshtjellue,

Kaq përzie e kaq ngatrrue,

Porsi flokët e atij harapit,

Sa qi mbrendë në krye t’nji krapit

Ka mâ shum, thom, harmoni

E tendencë për qytetni,

Se n’shtet t’onë. — Eh, moj Shqipni!

Fort po drue se nji ditë ngusht

Ké me ra, e kryet në grusht

Ké m’e kapë, pa pasë pi musht,

Q’se do njerz, qi kush me i xanë

S’kisht’ për pêng as për dorzânë,

M’kurriz t’and po sjellin patën,

Edhe m’mjaltë po e mbajn sod spatën:

T’cillt ngërdheshë m’nipa t’Kastriotit,

Kndojnë at kangën, si ’i herë motit:

“T’shkojmë e t’hamë na voe t’fergueme

Ké ajo ndrikulla e hutueme.”

E, kjo ndrikulla e pamênd

Ti Shqipni jé, t’tham p’r’imênd:

Pse, po mêndt t’i kish’ ti tok,

Sod s’do t’ishe un Arkeolog,

E as do njerz, besa, për t’gjallë,

Kurr Ministra s’do t’ki’n dalë,

Po pse mêndt ti m’vend s’i ké.

Prandej kot rrërmoj un dhé,

E batallat, varg e vistër,

Bâhen “Pashë”, bahen “Ministër”,

E i biejn shtjelm sahânit t’shllinës,

Kah ty t’hjekin dredha shpinës,

E pa i qitë zavall kaptinës,

Pa prek pêndë — pa prek parmêndë,

Tuj u tállë — tuj u gërvállë.

Po t’i hjekin spik ksaj jeté,

Qi ma mirë nuk ka ku veté.

Xhepin plot e barkun kodër

S’ka si u vè’ mâ mirë kjo lodër.






Akt’ i dytë — Gomari

(Rruga e Kavajës. Ditë pazarit. Babatasi e Drejtori B tue shetitë.)

BABATASI

Besà, pra, Arkeologu i shkretë

Fort asht lodhë e krejt ka mbetë

Kah do t’endet poshtë-përpjetë,

Për me gjetë jevkë e ustallarë,

Për me blé drrasa e binarë,

Qepra, trena e pullazina,

Me gërshanza, hûj e trîna,

— Ku për dyer e ku për kthîna —

Edhe tjegulla për me pré,

Qi do t’duhen për Muzé;

Pse nuk asht, jo, besà, urti,

Njaj ndërtese me ja hî

Për pa afrue landen përpara.

DREJTORI B

T’a zâ besë, po, lum kumbara,

Se jé lodhë; por mue m’kanë thânë,

Se nji shoq, me gjasë, t’kanë dhânë,

Për m’e pasë ti si ndihmtar

Në ndërtesë t’Muzeut kombtar.

BABATASI

Jo, po, dhanë m’a kanë nji shoq —

“Dordolec” për kollomoq;

E qi un s’due m’e pasë për brî,

Jo për résë e pèr zili,

Por pse gjâ s’asht hajri i tij.

Për me dijtë si asht puna e ktij,

Mjaft ’asht ktu ty me t’kallxue

Se ç’rrezik i pat tokue

Nëpër tè Financës s’Atdhéut.

— Vjet qi shkoi në muej të Shndréut

— Rexhep beu, Ministri i Arsimit,

Shty prej zêllit t’përparimit

E mbas planit t’ktij mendizit,

(Qi aj e mban p’r ’i farë telbizit,

Si t’isht’ shkputë prej dhéut t’Inglizit…)

Qiti argàt, llaca e ustallárë,

Për me mkâmbë Muzeun kombtár.

Bèsa, i thojshe, shporru s’i

Pse me ç’m’duket, gjâ nuk di.

Por Ministri vesht nuk muer,

Edhe kshtu (me gjásë n’kallnduer

A pak para, nuk e di),

Si ajo kpurdha kur bjen shi,

A si m’pleh nji madërgonë,

Befi m’kambë Muzeu i jonë;

Ashtu, hàn, pa kurrnji kthînë,

Tanë qerpiq njeshë me deltinë,

Mbrendë e jashta me baltë lye,

Hukubet me u pa me sy:

Thue se isht’ furrë me pjekun tulla,

A kaçorr ngrefun për pula.

Kur, qé, ’i nade, tue rá dielli,

Brî Muzeut po kalon filli

Nji grue plakë, pështjellë n’“binish”,

Garravaxh e bâ dyfish

— Ashtu lamsh, si shtupë buliret —

Me ’ì shkop n’dorë e shmërtisë ftyret,

Jo pse ndie kisht’ gja njimênt

Se isht çilë fjala n’Parlament

Qi, për t’dajtë na liberala,

Njerz taman “oksidentala”,

Do t’a bâjshim sod zanat

Me na u siellë pa perde grat’;

Por pse isht’ plakë e bâ gjytrym,

Si dêll ujkut thá mbi tym,

Nieri i shkretë e lé në skam

E qi n’gojë s’kish’ veç se ’i dhamb,

Edhe até, po, me ixhiram.

Mbasi prá na mbrrini plaka

Brî Muzeut — i u preftë nafaka!

Hè! Até Zana m’a shitoftë! —

Kè isht’ tue fry nji erë e ftoftë

E, ajo lehtë fort ishte veshë.

Po ja nisë nji herë me u teshë,

“Tshjef” e “tshjef” tuj u ngërdheshë,

Mandej kolli i çohet peshë,

“Rruf” e “gjuf” njâ disa hera,

Sa as me hecë mâ s’mujt e mjera.

Ashtu, n’kambë, tu’ u teshë, tu’ u kuell,

Bâ prej lotësh… e, nejse, quell,

Edhe krejt irnue ajo bojet,

Kur, qé… dhambi i shkulet gojet,

Edhe shkon — morè ku jé! —

Shkon e ndêshèt për Muzé,

Qi, si rá t’i kisht’ nji rrfé,

Vjen e shâmbet krejt për dhé

Edhe kshtu djalli i rrumbullon

Rràsh pesqind e ’i napoljon.

DREJTORI B

Shka po flet, brè burrë?

Kam ndie

Si ndër dhámë punën e tij,

Por, kush asht, endè s’e dij.

BABATASI

Kush asht ky?

Ky asht nji mendiz,

Qi xânë ka, po thonë, n’Paris…

N’Paris jo, por në Stambollë,

Ku, po thonë edhe, se n’shkollë

Xânë nuk paska tepër hollë,

Pse, si thânë m’kanë do puntorë,

Me mbajtë s’din as shesten n’dorë.

Veç, tue kenë se ky asht sebet

Me dikè ndër deputet,

Fjala e t’cillit aso hére,

Mbrrijté nalt ndër Ministére:

Mbasi ky “gishtin e shllinës”,

— Me nji thue si ’i gjeraçinës —

Qeverisë ja kishte dhânë,

Për m’e njitë ajo m’gerhânë,

N’rend me “gishta” tjerë t’“Partisë”,

E me té mandej Shqipnisë

Pa dhimbë shpinën me ja lnuer

E, m’ja xjerrë ndo’i dredhë m’likurë:

Për ketë punë, mbas fjalve t’tija,

Ketë mendiz thrret Qeverija,

Edhe e qét në “Punë Botore”,

Tue i caktue për rrogë muejore

Gjashtqind Frank të njehun n’ar.

Por pse ky s’ishte shqiptar,

Veç, me gjasë, nji anadollak,

E pse shqip nuk dijte aspak.

Për me i vû ksaj punë kapak:

Mbasi ktu, si kurrkund njeti,

Nuk mund t’bâhej zyrtar shteti:

Qeverija e quen “ekspert”,

— Njatë qi i dêjë s’isht për shegert —

Edhe kshtu, po, me këte rrênë,

Ky mendiz, halldup tue kenë,

E, qi s’dijte inzhenjerí,

Me sa di un arkeologji,

Në Tiranë na u bâ zotni;

Edhe, ngrefë porsi kokot,

Me kaloshë e redingot,

Lavjerrë hundën si gjel deti;

“Teodolitten” për mbas veti:

Qitë “sarvietën” për nën sjetull

E vrâ ballë e ngërthye vetull,

Për mendiz edhe arkitekt,

Kalangerrçet npër qytet

Si t’isht’ Gjoti — a Bonarroti.

DREJTORI B

Çudë, njimend, me bâ! Shqiptari

Për nji krrabë, p’r’i rreth kulari,

P’r’i’ krye lakne a ’i bisht purrîni

Pushkë shi m’t’vllan ndo’i herë aj shtîni,

Edhe bartë nuk ka qi nieri

T’a damtojë hiri e pa hiri

N’tokë a n’gjâ sado qi vetë,

Q’se n’mênd mbahet në ketë jetë,

Kjé gjithmonë zemërbujar,

Si për shokë si për shtegtarë,

Si për miq, për nevojtarë,

Edhe dalë u ka aj vllá

N’daç me bukë, në daç me uhá

Por, qé sod, qi disa piça,

— Qi po mbahen për ogiça:

Kush mehmur e kush Ministër —

Si ata orlat, varg e vistër

Na i kanë rá Financës kombtare

E me kthetra guximtare

Tue përpushë npër gjak t’Shqiptarit.

Po ndajnë zyre e rroga arit

Nëpër krushq e kushrini,

Nëpër miq e kumbari,

Për me ngrefë me tá parti —

Parti barkut e karrigash,

— Klika t’mshefta, çerdhe intrigash. —

Jo, veç gjyq Shqiptari s’lypë,

Pse aj do t’hajë veç bukë e krypë,

Ndërsa ata npunsat e shtetit

Rrijnë t’u mâjë si gjela detit

Me gjak t’tij, por ndêjë harrû

Si gur vorri e mênden hû.

Piqet n’diell e kalbet n’shí,

Për me mbushë me ar florí

Kanavetat e Financës…

BABATASI

Ah Shqiptarët… këta i ndjeftë Zoti!

Se s’i regjë as halli as moti,

Edhe vetë, po, me sy m’ballë,

N’vorr me hî duen për të gjallë.

Për pa mbâjtë kush për tá zi,

E po ku, posë se n’Shqipni.

Njikjo punë mundet me u ndi

Se, pa u mbushun gjymsa e vjetit

Firo shkon gjith parja e shtetit

Nëpër xhepa t’ “atdhetarve”.

Qi p’r Atdhé e nderë të t’Parve

Der mësod nji marimângë

Prej birucet s’e kanë shmângë;

E as ndër mênd kurr s’u pat rá

Se Shqipni kund m’shekull ká,

Veç dishmue janë për Shqiptarë,

Q’se Financat n’dorë kanë marrë?

Jo! Shqipninë na s’e kem’ bâ

Veç për t’ngopë edhe për t’fâ

Me bukë t’bardhë e rroga arit

Ndonji kalangerrç zyrtarit,

T’cillit barku i pat ndejë fyell,

Edhe shtatit ardhë kercyell

Kjè si hûni n’kapërcyell,

E as pse dhet’ a pesmbdhetë vetë,

— Pa gjâ n’bark, pa gjâ n’kuletë —

Me u njitë t’mujshin thìk përpjetë

E me xânë “kulltukët” e parë,

Edhe ngrefë për sundimtarë,

Me mehmur e me zyrtarë,

Me inzhenjera — e me shofera,

Me nëpunsa e sherbtorë

Me përla Financën n’dorë:

E grìsh miq e semahorë,

Ngref Kongrese e Parlamente,

Kshille t’Nalta e Konstituente,

Herë tue qeshë, herë tu’u gërmushë,

Tash tu’u tállë, tash tu’u përpushë,

M’shpinë t’Shqipnisë me lujtë harushë,

Mirë me ngrânë e mirë me pi,

Me mbushë xhepat me ar flori,

Me ja u pasë nji Mbret lakmi:

Por Shqipninë na bâ e kína.

Qi t’gjith na, po, t’gjith si jína,

Gegë e Toskë, fushë e malcina,

Qytetarë — edhe fshatarë,

Nëpër rreze të lirisë

T’vêhna m’rrugë të qytetnisë,

E t’kem bukë edhe qetsi,

Përparim n’Shtet edhe n’shpi,

E mos t’vuejm gjith’ atë siklet,

Qi vuejtë kem’ për pesqind vjet,

Sa pa’m ndêjë nën thembêr t’huej,

T’shámë e t’shtypun prej gjithkujë.

DREJTORI B

Me gjith kta populli i ngrâtë

Prap ka ngelun me bukë thatë.

E me crule e zhele m’shtat,

E me krye aj për nën bàt,

Tuj u vrá gjindja n’ditë t’sotit

Si kjenë vrá kta dikur motit:

Pse ata dhet’ a pesmbdhetë vetë,

Qi “kulltukun” e atdheut t’shkretë

E kanë bâ sod monopol

Edhe dajnë rrogat me spol,

Ata ’i t’mirë vendit s’i a réshën,

Veç shka kombin t’ngrâtë e zhveshën,

Me “tarifa”, “taksa” e “oktrova”,

Me “xhelepa” e tjera prova,

Si me thânë, me “t’dheta” specash,

Kungujsh, poçash, kastravecash:

Me “vergî” mbi stane e ksolla,

Edhe vendin rreth e okolla,

Kshtu tue repë si njeti askund,

E kanë lshue sod n’ujë t’pa fund.

BABATASI

Jo, po, mirë, besà, po thue,

Pse kurrkush s’din me kallxue,

Kta zotni shka kanë veprue,

Q’se kanë nisë ktu me sundue:

Ku janë rrugat qi kanë shtrue?

Ku janë urat qi kanë lshue?..

Sa janë knetat qi kanë thá?

Kund ndo ’i prrue a lùm a ká,

Qi kta prû t’a kenë n’âmë t’vet?..

Qé, tash mbush’ janë plot dhetë vjet

Q’se Shqipnija ka dalë m’veti

E, q’se kombi nisë ka i shkreti

Me lá taksa, pagë e t’dheta,

E q’sè prè si kacabeta

Kta kanë rá m’Financa t’ona

Dhe me lira e napoljona

Lajnë nëpunsat — akraba

E atdhetarët e “fjalve t’mdha”,

N’kto dhetë vjetë, po pyes un, prá,

A thue u vû ndo ’i punë për fije?

A u çil kund ndo ’i shteg tregtije,

A ’i burim ekonomije,

Për me t’mbajt sado pak shpresa,

Se për né dikur rrnésa

Ka me u sjellë ajo për s’mârit,

Mbasi shtetit grumbuj arit

Asht tue i lá rodi i shqiptarit?

DREJTORI B

Jo, qé bésà, kurrnji sênd

Der sod bâ s’asht për ketë vênd —

Për ketë t’mjerën moj Shqipni,

Edhe tham se kta zotni

Kot thajnë dokrra e thajnë kopalla,

Çajnë makllada e qesin prralla,

Kur na thonë, me ’i qind inshalla!

Se me u orvatë kanë për Atdhé,

E, se s’shpejti ’i kohë e ré

Do t’zânë fill n’Shqipni për né:

Se, manà, me ç’m’duket mue,

Fort ma zí punët kanë me shkue,

Po kjé imênd se na harrû

Kem’ me ndejë, e porsi viça

Syt me i ngulun kem’ m’kta piça,

Kinse kta t’na çilin shteg

Edhe Atdhénë t’na qesin m’breg

Nulla, po, cupido ignoti,

Ka pasë thanun Aristoti,

Për me u orvatë, pra, për Atdhé,

Duhet pasë ma para ’i idé,

E me dijtë se shka asht Atdhéu,

Shka asht Shqipnija e Skanderbeu.

Po, por kta, kishe me thanë,

Se endè mirë nuk e kanë xanë

Se shk’à Atdheu e shk’asht Shqipnija.

Venju shêj, po, fjalve t’mija:

Kta Shqipnin’ me gjásë, s’e duen

Për gjâ tjetër, veç pse druen

Se i mbytë Slavi a se i shtypë Greku,

E, se u hupë rroga a qiflleku:

E jo, pse kta kanë dashtni

Për Atdhé e për lirí,

A pse duen me pasë vllazní

Shoq me shoq, e parasí

Ndër detyrë e në drejtsí.

Prandej fjalët “demokraci”,

“Shqypni e lirë” e “qytetní”

“msim”, “Arsim” — e “përparim”,

“Orjental” — “Oksidental”,

“Parlament” e “Punë Botore”,

E, sa tjera fjalë kso dore

Nuk janë tjetër veç se dokrra,

“Thasha” e “thana” të pakokrra

E krejt fjalë à la zhon-tùrka,

Qi më sa shpata ndër furka,

Aq n’gojë t’tyne kto kanë hije:

Fjeshtë makllada komedije.

Edhe kshtu né asht tue na rá

Me pa sod shka jem’ tue pá:

Me pa popullin t’ngrâtë tue kjá,

Me pa popullin t’mjerë pa bukë

E, me pa pështetë m’kulltukë

Muhaxhirë edhe spathokë,

Matrahula e njerz t’pa kokë:

T’cillt, kërtylë, si t’mbajtun n’thark

E me ’i zemër leprit n’bark,

Na janë ngrefun për “dëshmorë”,

Edhe marrë Financën n’dorë

E marrë n’dorë edhe fuqinë,

Qifllek t’vetin bâ Shqipninë,

Po rruejn petlla e makerona,

Po dajnë lira e napoljona:

E si orrla e si kojrrila,

Tuj u endë m’automobila.

Poshtë-përpjetë nëpër Shqipni,

Si ’i herë Mbretënt koçi:

Kta qi — ’i palë — s’kanë pasë me u ngî

As bukë thatë t’pjekun në hî

E, der djé, mos tjetër gjâ,

Pásë i kanë vithet n’shullâ

Edhe, bésa, n’nâde e n’mbrâme

Kanë njye n’shllînë e kanë zie bâme

E t’kanë repë morrin për kâme,

Si çdo tjetër matrapaz.

BABATASI

E prandej un do t’pëlsas

Poshtë-përpjetë nëpër Tiranë

Se për shoq mue më kanë dhanë:

Nji mendiz qi s’asht mendiz,

As me çilë kund ndo’i gjeriz,

Jo mâ m’kamë me ngrefë Muzej

N’dashtë të vogjël, n’dashtë të mdhej,

Ky asht mendiz veç syretá!

Pse, tue kenë se asht akrabá

Me ata t’Ndershëmit zotëni,

Qi luejn shtregull me Shqipni,

edhe kshtu “tagër” tue pásë

N’budget t’onë mbrenda me u rrásë

E me hangër — sado i huej —

Gjashtqind frangat muej për muej,

Duhej t’kishte ’i titull m’vedi:

Qeverija edhe ia gjeti

Titllin ktij, tue quejt ekspert;

Si nuk pat as turp as dert

Me quejt’ n’rrênë “bibliotekar”,

(me nji rrogë treqind frangsh ar)

Dike tjetër m’Kshill Kombtar,

Ku, jo veç s’ka bibliotekë,

Por, me pasë ti për t’u rrékë

Nji javë ditë n’atë Kshill, nuk ké,

Për t’hasëm’libër kûnd për bé;

Pse, mjerisht, doke asht ndër né,

— Si ndër pupuj gjymsë — barbarë —

Me u çilë zyret për zyrtarë,

Jo zyrtarët me u zgjedhë për zyre

E prandej sod ketë linjyre —

Ketë mendiz — ekspert e kam

Nepër kamë sabah e aksham,

Der sa vetë — nga poshtë-përpjetë,

Kaq jam lodhë e kputë e lmekë,

Sa qi n’mênd e kam me hjekë

Dorë prej punet t’ktij Muzéut,

Dalë ku t’dalë “lulzimi i Atdhéut”;

Pse edhe kshtu s’po mújë m’e qitë.

DREJTORI B

Jo, zotni, asht mirë me pritë

Kush e di si puna sillet:

Sod asht vrântë e neser kthíellet.

BABATASI

S’ka shka kthíellet:

Pse edhe vetë Arkeolog s’jam.

DREJTORI B

E vërtetë;

Me gjith kta kishe me thanë,

Se s’ban mirë punën m’e lânë:

Mbasi zjarmi shpisë ’i asht dhânë,

Pse mos t’ndezësh m’té cingaren?..

A din shka? Ndigjo kumbaren,

Se márë puna ka me t’dalë.

Del n’pazar e blejë nji kalë,

Tuj e qitë n’kredit t’Muzéut,

“Për lulzim e nderë t’Atdhéut”.

BABATASI

Po, ketë punë e kam mendue

Edhe un vetë. Veç se nuk due

Me blé kalë: Tham, ma për s’marit

M’del me blé nji zog gomarit;

Pse gomari bjen mâ lirë.

E din vetë, se n’ketë kohë t’vshtirë

Nuk asht, besà, kurrkund ngâja

Me bâ kot shpenzime t’mdhaja.

Por gomarin, lum zotnija,

Due m’e blé me pare t’mija,

E jo me kredit t’Muzeut:

Me u përzie s’due n’gjak t’Atdhéut;

Pse edhe mjaft rodi i Shqiptarit

Sod me sod aj pare arit

Asht tue lá për shpirt t’gomarit.

(Kalon aty pari nji katundar me gomar për dore, tue çue me e shitë.)

DREJTORI B

Qè, zotni, ’i gomar për ty…

Bukuri me u pá me sy,

Kurrkund sho’jn un s’ia kam pá.

Kqyrja veshët nji herë sa i ká:

Me të dy, po, (tham), del s’pakut

Për Ministër nji bisht “frakut”,

Ndoshta, ndoshta, edhe ’i “kravatë”.

Syni i keq oh! Mos e pát’të.

Parsmja gjanë e bishti gjatë;

Sho’jn kurrkund ti pá s’ia ké

N’Barbullush as n’Myzeqé.

Nji gomar — tamand gomár,

N’daç për shálë, n’daç për samár;

Marshallah edhe kenka i ri,

Turru e bleje, brè fatzi;

Pse nuk hasë má m’sho’jn e tij.

BABATASI

(katundarit)

Héj, ti burrë! Sa po m’a shet

Njat gomar?

KATUNDARI

Asht alamet

Gomarit, t’ngjatët Zoti jetën!

E, me dashtë me thanë t’vërtetën,

Shoqin pá s’i a ké kujë n’derë:

Thue âsht mushk ndër gomarë tjerë.

BABATASI

Nejse mâ: Sa napoljona

M’lypë për té?

KATUNDARI

Pesqind korona

Pak kishin me kênë, vallahi;

Veç tash s’voni u ka hupë pahi

— S’dij se pse — kualve e gomarve,

E s’po shiten n’dorë t’tregtarve

M’ep m’té katërqind korona.

BABATASI

Jo; janë shumë. Gjashtë napoljona

Mjaft ké.

KATUNDARI

Jo, janë pak, zotni.

BABATASI

Nuk janë pak, besà, or dai:

Gjashtë napoljona a e din ku vrasin?

KATUNDARI

Po, po, e dij; veç nuk ia gjasin

Kurrkund, besa, t’u ngjatët jeta!

Me gjith kta, mbasi kuleta

Thatë m’ka ngelë mue t’mjerit n’gji

E, me lá kam do “vergî”,

S’kam shka bâj: M’ep shka t’duesh vetë:

Drue bles tjerë se s’mujë me gjetë.

Pse, t’mos isht’ se tregu asht ndalë,

Me Itali, e as mushk as kalë

E as gomar ma atje s’mund t’dalë,

Tetë napolona un t’kish kputë

M’kambë e m’dorë e pa t’u lutë.

Veç, mbasi un nuk kam, i shkreti,

Si me pritë der t’çilet deti,

Për me i nisë gomarët përjashta,

E, tuj m’lanë asht edhe kashta,

I pash’ hajrin! Tùk e ké,

Se gjâ t’mirë, manà, ké blé:

M’ksi gomarit nuk hasë mâ.

BABATASI

Ç’rodit asht? A thue din gjâ?

KATUNDARI

Nuk e dij — besa, zotni;

Se ky n’vâthë mue nuk m’ka lé.

Un për qár këte e kam blé

M’rrugë të Prezës, s’ka nji muej,

E kam blé prej s’dij se kuj.

Veç aj burri m’tha se n’arë

Gjetë e paska ketë gomar,

Lshue pa zot, tue kullotë bár,

Edhe e marrka e e çueka n’shpi,

Ku e leçitka nëpër fqi.

Por i zoti kund s’i duel

Me té, atëherë, aj kênka ulë

Për me dalë me rá n’Tiranë

Pse dikush i paska thanë

Se Tirana lypë gomarë

Sa ma t’mdhej: Si për samar,

Si për shalë: E, se me ár

I pagueka mirë gomarët —

Me njátë ar qi lajn’ shqiptarët…

BABATASI

(mbasi i ka pague 6 napoljonat)

N’qoftë se punë tepër nuk ké,

A po vjen ti bashkë me né

Për m’e çue der té hanxhija

Ketë gomar?

KATUNDARI

Po, lum zotnija;

Der ku t’m’thuesh po vi me jue,

Pse për ngut nuk kam qillue.

(Nisen me shkue. Babatasi e Drejtori B para, katundari mbrapa, me gomar për dore.)

DREJTORI B

(Babatasit)

Váll, traktatit të tregtisë

N’mjes Shqipnisë e Italisë,

Qi tash mâ se nji motmot

Kjé bâ gati, pse der m’sot

Qeverija s’i vû dorë,

Por là fushë edhe malcorë

Me u thá ûjet t’ngratët té shpija,

Kè s’u ban pare bagtija?

BABATASI

Dorë traktatit nuk i vue,

— Ashtu mêndja si m’thotë mue —

Pse Italija e Shqipnija

Me “hânë pisk” po thonë, janë pá

— S’dij p’r ’imend a syretá —

Edhe kshtu Qevrija e jonë

Shtyn traktatin sa mâ vonë,

Për me u dukë Qevri kombtare:

Sado qi Qevri pa paré,

Si me thanë: Tamand shqiptare.

Veç, si ’i ditë un kam ndigjue,

Qeverija ka vendue

Njat Kolë Thaçin n’Romë me e çue,

Kola, po, nieri me kokë,

Kokë tamand — peshue me okë

Oka katërqind derhem:

Krejt njashtu si ban lazem

Qi t’jét koka e Delegatit,

Për me i vumun dorë traktatit.

Pra, kur dita e bardhë t’agojë,

Qi Kolë Thaçi n’Romë të shkojë,

Kanë me u sjellun punët për s’marit,

Pse nji herë — e pikë ma s’parit,

Ka me i hecë ktij djeta arit.

Me “shpërblime” e “përfaqsime”

“Të pandehne” e “t’papandehne”,

“Simbas ligjit”, s’dij me ç’datë,

Sado qi arka ka mbetë m’t’thatë,

Masandej kah pak kah pak

Ka me u vû punve kapak,

Edhe Itale e Shqiptarí

Kanë me u ndezun flakë n’dashni

— Merret vesht, njana edhe tjetra —

E, tu’ u dashtun mirë me kthetra,

Kryet shò-shoqes kanë m’i a lmue,

Krah e m’krah, edhe tuj kndue

Márë e márë si ’i parë zamáre,

Kanë me marrë njat kangë shqyptare:

“Hajde hajde, Ali Dervêlla:

Po kush t’qiti n’kto punë t’kthêlla!”

Edhe atëherë Ministri i jonë

Ka me u çue ’i sahat mâ vonë —

Kah mjesdita a njatypari:

Kur m’e çue t’shkojë Sekretari,

Për me i thânë se i zoti i shpisë

S’Legacjonit t’Shqiptarisë

Nëpër mjet të Policisë,

I kërnohet për qirá

Qi shtatë muej ka mbetë pa lá;

Pse as n’Evropë, besà, qiraja

Nuk po u laté me mushkaja

Qi Kolë Thaçi suell n’Tiranë,

Kur prej Belgjit kthej n’ketë anë…

Prá, si thashë, kur n’Kvirinal2

T’shkojë Ministri “okcidental” —

Ky Ministri i Shqiptarisë,

T’shkojë me “çantë” t’diplomacisë,

Gjatë dy pllambë “cilindrin” m’krye,

Ngrî manshetat n’dorë mbërthye,

Si aj Bismarku3 hapa-hapa,

Un shpresoj se atë-herë e mbrapa

Do t’na siellen punët për s’marit

E, n’Shqipni nji zog gomarit

S’ka me u gjetë as n’Barbullush

Persè i lirë do t’jetë gjithkush

— Si traktati t’jetë nënshkrue —

Në dhé t’huej gomarët me i çue…

DREJTORI B

(tue qeshë nën mustak, katundarit)

Si po e çoni n’atë katund?

KATUNDARI

Besà, keq, si n’ujë t’pafund,

tu’u përpjekë si peshku n’záll;

Me t’u bâ mos me kenë gjáll.

Eja rreth e gjithmonë zhárg,

Zdathë e zdeshë e pa bukë n’bark,

Mbytun n’borxh e me ’i tubë fmí,

Na shkon jeta si â mâ zí:

Gjymsa n’burg, gjymsa angârí;

Bájë zyrtarë, e bájë shkatrrina,

Bájë dajakun sá t’hà shpina:

Si “mo’, Zot! Ma keq për né”,

Qi bâjm hije për mbi dhé!

BABATASI

Shka? Shka?.. Nierzt e Qeverisë

Rrahin burrat e Shqipnisë?

KATUNDARI

Besà, po, zotni: M’dajak!

Edhe ktu, mor samadak,

Shkon dajaku për mustàk;

Sa mâ i madh qi t’jet mustaku,

Aq ma i tráshë gërset dajaku,

Aq ma tepër gurgllon gjaku.

Na nën Turk, zotni kem’ kênë,

E un po t’tham po, un qi ’am i kshtênë

— Lé n’Dervênd, mbi Urë të Gjolës —

Se, t’thuesh, kurr Turku i Stambollës

S’i a ka bâ Shqipnisë ketë dhunë;

Me rrahë njerzit punë e pa punë,

Si po i rreh sot Qeverija.

Sod po e dijm, po, shka asht robnija,

Q’se spathokët e Qeverisë,

— Faqja e ngrijtë e gjith Shqipnisë —

Qi der djé as arrën n’dorë

Ngranë s’ua kishe, drun’ m’malcorë

E, m’fshatarë tue sjellun janë,

“Simbas urdhnash marrë n’Tiranë”.

E, prá ná me gjak e pare

M’kamë e mbajmë Qeverinë shqiptare!

BABATASI

(Drejtorit B)

S’ka ku shkon puna ma zi.

Se, për Zotin, Qeveri

Kjo nuk asht: Asht kjo nji çetë

Njerzsh t’pa njoftun, t’cillt as vetë

S’din shka duen; e, t’mos isht’ fllanxa —

Të mos isht’, due t’tham, Financa

Qi me i mbajtun lidhë n’mjes vedit,

Kta Shqipninë shi atij t’shkorretit,

Do t’ia falshin. I njof mirë

Gjinden un. Prandej asht vshtirë

Me i luejt vêndit.

(mbrrijn té hani; katundarit)

Tash, lum djali

T’falem nderës; se mâ s’po t’ndali.

Udha e mbarë!

KATUNDARI

T’mbarë paç! Zotni,

N’kjé se t’vjen ty n’terezi,

Thueje ’i fjalë n’atë Qeveri:

Se, për Zotin, kjoftë lëvdue! —

Po shkoi puna si ka shkue,

Márë Shqipnija ka mbarue.



* * *






Akt’ i tretë — Metamorfoza

(Drejtorija e Muzeut)

BABATASI

(vetëm)

Ju rrugaça e sallahâna,

Vagabonda shakllabâna,

Rriqna t’ndyet, mikrobë të kqi,

Qi të mjerës moj Shqipni

Kthelltë hî i keni në mushkni,

Pa dhimbë gjakun tuj ia pi,

Po der kur, brè batakçi!

Brè coftina, kalbë mbi dhé! —

Der kur ju, tu’ u tallë npër né,

Do t’na qelbni fis e Atdhé?

Ah! Brè ju… nuk dij shka u kjoftë,

Se tash mâ jemi tue u njoftë,

Se kush jini e se shka jîni,

Se kah shkoni e se kah vîni,

Plang e shpi se kah i kîni

E sa pare u ban ju gjaku:

Se për ju, po, duhet laku,

Për me u vjêrrë — o kund m’do ’i shpàt!

Deri dje, pa kmishë mbi shtat,

Me ’i gjysmë setre t’pa astar,

Lshuemun krahve kalavar

E me ’i komçë t’njitne nën grykë:

Pantallonat me “gjyslykë”

Kto edhe lidhun me nji spagë:

Shtatit rreshkë e bâ saragë,

T’tanë gordec — e berdalec,

Pa ndo ’i msim, pa ndonji dije,

Me ’i “fillore” a nji iptadije,

Erz e shpirt qitun nën themër:

Turq a Slavë a Grek me zemër,

Falun barkun veç Shqipnisë,

Si ajo marrja e t’gjith njerzisë…

Tuj u shitë ju për gjithë treg,

Sod na mbahi “Skanderbeg”,

E ngërdhucë, goditë, lëmue,

Rrue e qethë, pipirique,

Tash n’ “smoking” tash në “bon-jour”

Ju, qi djé s’kishi as ushkuer

Me lidhë brekët — me nderë me thânë —

M’sahan t’huej gjithmonë tue ngrânë,

Rrugën krejt na e keni xânë,

Kè na shkoni pash — e m’pash,

Edhe, besà, me “gulash”,

Me “afishe” e me “sultjash”,

Me “kjumshtuer” e me “ashure”,

“Kosha gjelash” si kubure,

“Tarator”, “pilaf me kos”,

“Mish me qepë” e “majdanos”,

“Shish qebab”, “brizholla viçi”,

“Kunguj t’mbushun”, “kuzuiçi”,

“Kabuni” — e “mualebi”,

Barku sod u rri’ ju kodër,

Kargatisë e bamun lodër:

Der sa ata burrat e dhéut,

Qi për jetë e nderë t’Atdhéut

Kanë rá n’luftë si shqipe t’leta,

Kanë shkrî gjâ e shpija t’veta,

Janë tue dekë rrugave ûnit,

Me iu dhimbtë gurit e drûnit:

Përse, po, kta matrahula,

Kta shqiptarë — shqiptarë kah ksula,

N’vend qi jú me u vû m’konop,

A se brinjt m’jau zbrû me shkop,

A, mos tjetër, me u ngushtue

Me xjerrë zhuri kund m’ndo’i prrue,

Për me shtrue ndo ’i rrugë të shtetit

A me dlirë ndo ’i skele detit,

Lavjerrë buzësh, harrû si viça,

Kqyrin m’ju, si t’ishi ogiça,

Për me u prî udhës s’qytetnisë

E me i sjellë t’mârën Shqipnisë.

Ani kush, pra, me i prî kombit:

Ju, do pyka bîjtë prej llomit

Qi “shqiptarë” vedit i thoni,

Jo pse ju Shqipninë e doni,

Jo pse ju ndo ’i sênd kuptoni

Shka asht Atdheu e shka asht Lirija,

Shka asht Vllaznija e Parasija,

Përparimi e Qytetnija,

Por veç pse endè der më sot

Nji tyran s’po e gjêni dot,

Nën kambë t’cillit ju me u shtrue,

Se un mâ tash jam regjë me jue,

E jau njof shpirtin der m’palc:

Pleh i ndytë, me u bartun m’shkalc

E, me u qitë jashta Shqipnije.

(Hinë Drejtori A)

DREJTORI A

T’u ngjatët jeta!

BABATASI

T’u ngjatët jeta!

DREJTORI A

Zotëni, ktu m’ka dërgue

Vetë Ministri, me t’diftue

Se, për t’ndreqë Muzén kombtár

Ka me ardhë nji dijetár,

Doktor universitetit,

Sjellë n’Shqipni me pare t’shtetit,

Arkeolog ky n’nám e n’zâ:

Si rrfen puna qi ka bâ,

Edhe veprat qi ka qitë.

Na për sânde jem tue pritë;

Edhe, t’ardhmen në Tiranë,

Në dorë t’tij na kem’ m’e lânë

Të gjith punën e Muzéut,

Si e lypë puna e e mâra e Atdhéut.

Prandaj, tash, ti, lum zotnija

Ké për t’lshuemun ndër duer t’tija

T’tana punët e Arkeologjisë

Me gjith zyre t’drejtorisë.

BABATASI

Po, zotni; me gjith gëzim.

Ky për mue, po, asht nji vendim

Pjekë me krye, jo njéshë me kambë,

Njéshë me kambë — e pré me dhâmbë

Si zanat qi e ká pasë bâmë,

(sidomos njitash t’é vona)

Qeverija e naltë e jona

Qi me urdhna e me dekreta,

E me ato programa t’veta,

Ka bâ zyret lâmë besimit

Edhe bâ i ka mjet ushqimit

Për do npunsa — farke s’vjetër,

T’cillt mund t’jenë, po, gjithshka tjetër,

Veç se npunsa jo. Prandej,

(T’thonë shka t’thonë do njerz të mdhej)

Për me i sjellë punët t’ona mbârë

Ktu duen sjellë njerëz dijetarë

Prej Evropet: Profesorë

Edhe eksperta: E ktyne n’dorë

Me ja u lshue administratën,

Me do sharte: Ashtu si patën

Bâ n’Japan, kur kjo mbretni

Nisi s’parit me u përtrî;

Pse na, besa, sot me sot

S’kemi njerz njimend të zott

Qi m’ia sjellë të mbârën vendit

Kot me i bâ na làk kuvendit;

Se manà, mirë fort e dijm,

Se sa duhna e se shka vijm.

Se na krûnde jem’ n’ketë dhé:

S’njeshet bukë, besà, me né,

S’mkambet shtet, s’mbahet Atdhé.

E po ’imend — t’drejtën m’a thuej —

P’r Arkeolog shka i viej un kuj?..

Si edhe ti — m’ndiej se po t’tham —

Rrogën t’ânde e han haram

Pse, me e ndjekë punën hollë-hollë,

Ti s’mund t’jesh bedel n’nji shkollë,

— Sè për shkollë nuk ké kuptim —

Jo me t’vû Drejtuer n’Arsim,

Anì ku? Në Ministri!

E, po ’i palë ndër do zotni,

Quejt … … … …

Për sa i blén, m’kallxo t’vërtetën?..

Un për vedi t’thom nji fjalë

Nuk i marr as me mi falë,

Pse nuk dij se shka me i bâ.

Kta me mîfë, nuk duhen gjâ;

Me bajtë dênga, edhe ma pak;

Treg me kapë t’qesin n’sakak,

N’mal a n’fushë me i çue me lopë,

Jé i sugurt se i djerrin n’shkjopë,

Me msue n’shkollë, nuk janë të zott;

Për auktorë i lypë ti kot;

Me i vû n’zyre, jé n’gazep

Se t’zhyejn kartat n’mereqep;

As i ké ti për kulturë,

P’r industri, agrikulturë,

Se kta ’i hajr kurr s’e kanë bâ

As s’janë dashtë për tjetër gjâ

Posë me ngrânë e posë me pi

Posë me u tallë npër dugajxhi,

Npër mejhane e nëpër kafe,

Me thá dokrra e me qitë llafe,

Herë mbi stol, herë mbi “sofá”

Tash n’“kapelë”, tash në “qylah”,

Kryet n’ajrí e menden trângull,

Prej “mastiket” syt mbajtë gângull:

Veç, po, dijn, po, me êndë intriga,

Me pshtjellë lamsha për karriga

E, me u bâ n’Shqipni…ministra,

Kur t’kenë pshtue pa u vjerrë m’kapistra.

Prandej tham, lùm ti Drejtori,

Se — ashtu mu m’difton shpóri —

Po s’u vûnë n’administratë

Njerz qi dijn me pré e me mâtë,

Shqiptarija s’e ka t’gjâtë.

Nji kjo faqe qi asht sod gjâllë

— Posë ndonjâj ndonjâj fort rrâllë,

T’cillt prandej kanë mbetë në záll —

Nuk ka sý me ngrefë Shqipni.

Na kem’ prishun nji Turki:

T’cilen, ndoshta, edhe e kem’ dashtë,

Por sugure se e kem’ drashtë:

Jo po t’ngrefim Shqipni t’ré,

Për të cillën po bâj bé,

Se as s’e duem — as nuk e druem.

DREJTORI A

Mirë, zotni, por tham nuk bân

N’nji shtet t’lirë e superan

Me sjellë t’huej me na sundûe.

Kurr ketë punë s’kem m’e durue.

BABATASI

Un s’po thom me i prû për Mbretën,

Për Ministra e Deputetën:

Thom me i prû për “eksperta”

— Shka nuk do’ me thânë “shegerta” —

Qi ata ’i herë ktu tash ma s’parit

Lè t’na sjellin punët për s’mbârit;

Përse né, si thashë ma para;

— Mbasi ndodhë kém lara-lara —

Nuk na hecë aq fort e mâra:

Kè edhe dija na mungon,

E vullneti na shkjepon,

Ndër kto punët e qytetnisë…

— Me t’u smue ty kush i shpisë,

Për me e kthye prap n’jet’e n’shndet,

Me ’i herë mjekun çon e thrret;

E, sado qi nieri i huej,

E sjellë mbrêndë me javë e muej,

Edhe ti e gjith shtëpija,

Der ku t’mundni, fjalët e tija

M’vend i çoni, për shka shndetes

I përket. Po a ’imênd ti vetes

Rob i thue, pse aj nieri i huej

Të vjen mbrendë me javë e muej

E, t’ep urdhna e t’ep reçeta

Për m’iu ruejtun t’smundit jeta,

Npër do mjete e npër do bâre,

Qi ti vetë s’i di kurrfare?

Jo, prá, jo; pse ti me pare

E ké marrë, e n’atë shërbim,

Me gjithse aj ka dijé e msim,

Nuk asht tjetër veç rrogtar.

Kshtu, pra, shteti ynë shqiptar

Mundet sod me sjellë doktora,

Zejetarë e profesora,

Për m’e vû n’rregull Shqipninë,

Pa cenue kurrkund lirinë,

As lirinë — as sypraninë,

Për të cillën ti po m’thue

Se nuk mundesh me durue

T’huejt në zyre me t’sundue.

Prandej vetë, të pamen ftyrën

E Arkeologut, ia lshoj zyrën,

Me gëzim, si t’thashë përpara:

Kshtu pse e dij se e lypë e mbara

E Muzéut — e e mbara e Atdhéut.

E ma tepër due me shitë

Njat gomar, qi tash nji ditë

N’rrugë t’Kavajës e pata blé.

Mbasi tash un në Muzé

Dorë as gisht s’kam me pasë mâ,

Mue gomari s’m’duhet gjâ.

Hinë nji postjer me nji tubë letra e fletore në dorë: I ep Babatasit fletoren e Shkodrës “Vllaznija” edhe del. Babatasi, tue zhvillue fletoren këndon nën zâ:

“Mori Shkoder, moj mizore,

Pak na u duke e shum’ na dole”.

(Drejtorit A:)

Me shka m’duket lum zotnija,

Po na merr t’keqen “Vllaznija”.

Ndiej ktu ’i herë se shka ka shkrue:


Z.Z. Pajtimtarve t’onë — I vlerti e i palodhshmi bashpuntori ynë, zotni S.S. pa pritë pa kujtue asht zhdukë prej këtij qyteti. Ia kemi lëshue sogjet për gjith anë por der sod s’kemi mujtë me e hetue kurrkund. Prandej, tue na mungue, si me thanë: krahi djathtë i yni, kemi me kenë të ngushtuem me ndalue për do kohë botimin e fletores.

Drejtimi



DREJTORI A

Anì shka se nuk del mâ

Kjo fletore. S’duhet gjâ

Me sa tjerat, qi n’Shqipni

Janë tue bîjtë si kpurdhat n’shi.

Besà ’imênd — si thue, zotni? —

As se tepër garramét

Janë fletoret për nji shtet,

Kè s’e lânë me përparue,

Qeverinë tue kritikue

Mârë e mbrapshtë? Me m’ndigjue mue

Njajo “Kshilla Ministrore”.

Besà, t’tana kto fletore,

— Qi s’e viejn, me thanë, nji astër —

Kisht’ me i mbyllë, e n’Gjinokatër

Kisht’ me nisë, me hekra n’dorë,

Redaktorë e bashkpuntorë;

Pse kta janë qi na ngatrrojnë

Shoq me shoq, e na pshtjellojnë

T’tana punët e Qeverisë

E, ato planet e “Partisë”.

T’gjith rreziku i Shqiptarisë,

Tham un, janë këto fletore,

Kto t’përkohshme përmujore,

Edhe ajo lirija e shtypit —

Njajo shpata “n’dorë t’magjypit”,

Qi pret t’a’ n mshirë aspak.

BABATASI

(tue lëshue n’tryezë fletoren)

Ah, jo, jo, mor’samadák:

Nuk asht gja, besà, ajo fjalë.

Se un po dij ku don me dalë:

Don me ruejtë “kulltuk” e “gisht”!

Por e ké ti krejt angllisht;

Pse fletoret për nji shtet

Jo veç s’janë nji garramet,

Si ti mue po do’ me m’thanë,

Por ma tepër ato janë

Për té ’i armë e fortë. Zotni,

Shtypi asht sot nji artiljeri,

Qi, si puna e ban dishmi,

Rreh ma larg e ushton ma thekshëm,

Edhe rrposë fort ma termegshëm

Se çdo top e çdo gopedër.

Po, po, shtypi asht nji kulshedër

Vetëm për Qevri autokrate

Për do “klika” e “komitate”

T’mshefta e t’ndyta, qi me lák,

Qi tuj lá Kombin në gjak,

E me rrêna e kaçarrêna

Tuj punue pa besë e fé,

Gjithmonë tinzi e për nën dhé,

Nierz të poshtër e tradhtorë,

Duen me mbajtë fuqinë në dorë,

Për me shtypë me té lirinë.

Për me ndrydhun qytetninë

Edhe m’shpinë të popullit t’ngrâtë

Me mbajt vedin e akrobatë.

Për kta, po, shtypi asht rrezik,

Si thue ti e ndo ’i tjetër mik;

Se për tjerët shtypi asht nji mjet,

Për të cillin sod çdo shtet

Ka nevojë. Nëpër gazeta

Kombi njef t’drejtat e veta,

Njef detyrët, e ato janë sod

Qi këtij i dalin zot

Kundra dhunës e padrejtsisë,

Qi edhe n’mênd ia shtijn Qevrisë

Kur do punë janë për t’u bamë

E, kur jo. Kështu po e zamë,

Se n’nji cillëndo Qevri,

— S’jam tue folë për ktu n’Shqipni —

Ka ministra batakçi,

Njerz kopukë t’pa farë kulture,

Zemrën lepër, mendët kobure;

Thonin krrabë e kryet matare,

Të cillt mbetë si t’kên pa pare

Edhe “kashën” t’a kenë thá,

Dërgojnë vllazën e akrabá

Me leçitun npër Evropë

Ktu nji breshtë, atje nji shkjopë,

Kndej qymyr, andej vojguri

A se edhe ndo ’i rrënojë muri

T’kohve t’vjetra, e bajnë kontratë,

Dykuptimçe e me kamatë,

Edhe kta po, lùm kumbara,

Për xhep t’vet nji herë ma para,

Masandej, n’teproftë ndo ’i sênd,

Për Atdhé: Thue se njimênd

Trashigim shtetin kanë pasë

Me gjith tokë, e landë e rrasë.

Ndiejn fletorsit për ketë dhunë,

Edhe atbotë, besà, me ’iherë

T’çohen peshë e bajn poterë

E diftojn me shum urti

Se Ministrat batakçi

S’do t’kenë tagër m’iu përzie

Kombit t’mjerë në pasuni

E, as s’do t’apin konçesjone

Përmbi xehe a përmbi pronë,

Edhe kshtu me pêndë thumáte

Shkyejn projekte e shkyejn kontráte,

Qi kto pyka, mbîjtë prej llomit,

T’i kênë bâ për dám të kombit.

E, kur n’kohë elektorale

Ndonji Qeveri batalle

Shpërdoron auktoritetin

E me forcë ngushton të shkretin

Morè popull, qi s’di gjâ,

Me përdhuni me dhanë zâ

Qi ndo’i cull a kalama,

Ndo’i bastardh a ndo’i kopuk,

Krye-babune e mullë-terrçuk

T’kalangerrçet mbi “kulltuk”,

Kush ma fort se ’i “Orë ndër vallé” —

Se ’i gazetë Qevris batalle

Ia shtypë hundët e e bjen n’hullí,

Si ajo Shkodra e ban dishmí?..

Po e shef vetë, pra, tash, zotni,

Se fletoret për nji shtet

S’janë rrezik as garramet,

E se ajo lirija e shtypit

S’asht nji shpatë në dorë t’magjypit,

Por â mjet, pa t’cillin shteti

S’përparon as ktu as n’jeti.

DREJTORI A

E, prá s’dij shka do me thânë

Qi mue kurr s’asht tue m’u dhânë

Me lexue fletoret t’ona —

Elè do, qi tash n’e vona

Na kanë nisë me u shkarravitë…

Deshta t’tham, me dalë në dritë.

BABATASI

A din pse, mor’t’u ngjatët jeta,

S’t’bâhet me lexue gazeta?

Pse m’gazeta, njitash vonë,

— Sidomos n’ketë vendin t’onë —

Asht tue shkrue çdo matrahúl,

Çdo surrat-qerep krye-túl:

Njerz rrugaça e krejt batâlla,

Me dy faqe porsi msâlla,

Qi, dbue jashtë prej shkollës fillore,

Bánë kinse me kapë punë dore,

Tash tue qepun n’ndo ’i prestore,

Tash tue fshi kafe e hotela,

Tash n’kujxhi tue ngrefun m’tela,

E, tue fry me rrshiq n’do farkë,

A se muça kund n’ndo’i barkë,

Hamaj dengash n’ndo’i fabrikë,

Prej ka’ata mandej kanë hikë,

A se ndoshta janë përzânë,

Pse me u rritë thonin ki’n lânë…

Edhe zhèl e kundrash shkye,

Si ato mizat të pa krye,

“Kanë marrë detin-o me sye”

E kanë dalë në dhé të huej:

Ktu nji javë, atje nji muej:

Ha e pi e mos paguej:

Shitu princa e profesora,

Shitu béj, shitu doktora:

Shkoje ditën ndër sokaqe

Kalo natën ndër handraqe:

Gënje shok e tradhto mik

Për nji llastër “metelik”,

E kur, mbetë me miza n’grusht,

Me gjallnim kta kanë rá ngusht,

Vú qeleshen m’njanin sye,

Kanë marrë rrugën e kanë kthye,

E kùk vetllat m’ball ngërthye,

Ngrefë tureçkat për “dëshmorë”

Përly kanë pêndën në dorë

E t’kanë nisë kinsè me shkrue:

Jo kshtu shteti dò sundue,

Jo na jémi demokrat:

Nuk duem Prift as nuk duem Frat:

Jezuitt duen ndrydhë nën bàt;

Se kta janë “obskurantista”

“Kantonista” e “monarkista”,

Qi veç barkun duen me fâ.

Jo, po, kleri s’duhet gjâ;

Edhe shkolla fillestare

Ktu do t’jét fjesht afetare.

“Sepse” jemi “oksidentala”;

S’rrêhna mâ, jo, me kopalla.

N’Parlament kleri s’do t’shkojë,

Se ata janë si qymja n’gojë

Qi s’del jashtë as nuk përdîhet:

“Sepse” klerit bésë s’i zíhet!

Kshtu Voltaire e kshtu Mazzini,

Kështu Bûena e kështu Drini,

Jo po knetat, jo po plisat:

Jo çarçafat, jo binishat…

Na Shqipninë e kemi bâmë:

Për té desim e s’e lâmë

Me ná e prishun “tradhëtorët”.

Se un për vedi kam Malcorët:

Jo, un Toskninë e kam në xhep:

Me mue Dibra merr e ep. —

Edhe kshtu, po, qèp e shkèp,

Me nji shqipe për gazep

E, si t’ishin në kllápi,

Pa kqyrë càk, pa mbajtë hulli,

Pa pasë shkrimi as kâmë as krye,

N’mereqep kartat kanë zhye,

E t’kanë pjêllë — me nderë me thanë —

Njata artikuj, qi ty dhânë

S’t’asht der sod me u vû me i kndue.

Se ata, besà — m’ndigjo mue —

Nuk i kanë shkrimet zanát:

S’janë për pêndë, por janë për shát.

Jo po, kshtu asht, mor’t’u ngjatët jeta!

Për me shkrue, zotni, m’gazeta

Duhet shkruesi t’jet mâ párë

Nieri i ndershëm e atdhetár.

T’jetë fisnik, zemër-bujár,

Jo intrigant e ngatrrestár,

Edhe kênë mos t’két afije.

Mandej duhet qi t’ket dijé —

Dijé t’hapët n’ekonomi,

N’histori e në tregti,

N’politikë e në drejtsi;

Edhe t’dijë shk’asht shkolla e msimi,

Shka asht lirija e qytetnimi,

T’jetë Shqiptar në shkrim e n’gojë

Fjala n’pêndë mos t’i ngûrrojë:

Mârë e mârë punët t’i kallxojë,

Me t’ngushtue me kndue përdhûni

Shka ndër shtylla rresht aj vûni,

Tashti, pra, nji sallahàn,

Vagabond e shakllabàn,

Nieri idjótë e laramàn,

Qi mendon se për tamàn

Të tanë bota rrì n’ “sahàn”,

Shka mund t’shkruej, po t’pves un ty,

Ky qi as byk nuk ka në krye,

Jo mâ trû?

DREJTORI A

Si urdhnon e thue —

M’a nep lejen, zot, me shkue,

Pse pak tepër jam vonue.

Mirë u pashim! — T’u ngjatët jeta!

(del).

BABATASI

Udha e mbarë, e t’u ngjatët jeta! —

Mbasi sod asht ditë pazarit,

Po e qes n’treg atë zog gomarit

Qi paçë blé për punë t’Muzeut,

“Për Lulzim e nderë t’Atdheut”

Pàle ’i herë a e blén ndokush.

Mana, drue se s’do t’dalë kush

Myshteri; pse Barbullush

Asht bâ sod edhe Tirana.



Oborri i Muzeut. — Dita e të çilunit t’Asamblesë Kushtetuese.

(Gomari lidhë m’kûj. Babatasi e zgjidhë e niset me dalë me gomar për dore. Porsa kanë mbrrijtë té portarja, gomari ndrron formë e prej hijes s’tij del S. S., korrispondenti i fletores “Vllaznija”. Frêni i lavjerrët m’qafë e shala i bjen té kambët.)

S.S.

Zotëni!

BABATASI

(Sjellë kryet, e, tue mos pa gomarin, thotë në habí:)

Palè!.. Ç’m’u bâ,

Tash gomari?

S.S.

Mos bân zâ,

Zotëni, se un jam…

BABATASI

Gomari Ti?..

S.S.

Si urdhnon, po; vetë. Veç s’pari,

T’lutem, fol kadalë.

BABATASI

Çudi! Si tash, ti gomar?

S.S.

Zotni,

Po vetë jam gomari i yt:

A s’m’â shef ti frênin m’fyt,

Edhe shala si m’ka rá

Poshtë té kambët?..

BABATASI

Po, jam tue i pá.

Veç si mundet, tash, me kênë

Njikjo punë, s’e di.

A mos m’rrênë,

More i patenzonë?

S.S.

Jo, besà,

Jo: S’ka rrênë, as s’ka ngatrresa;

Veç të drejtën ktu po t’tham,

Se gomari i yt un jam:

Po, a thue veshët ti pa s’mi ké?

BABATASI

Po a gomar ti paske lé,

A veç bâ jé masandej!

S.S.

Jo zotni; q’n’vjeshtë e tèktej

Qi un jam bâ gomar. Përpara

Kam kenë njeri…

BABATASI

Lara-lara

Mjaft, kujtoj, e stramastik…

Kámë-kujrril e krye-lladik…

Por kallxo si kênke bâ

Ti gomar!..

S.S.

Mos kjosha mâ! —

Kur u bânë zgjedhjet në Shkodër

E “Opozita” luejti atë lodër,

Si e din vetë, nji zotëni,

Qi e kish mirë me Qeveri

E, qi vû aj kishte dhámb

M’“Opozitë”, për me i bâ dám

M’lutë me i qitë nji Dityramb’4

Kundra “Orës s’Maleve”. Edhe vetë,

Qi kurr kenë nuk jam poetë,

Por, si ngjeshëm kish’ qillue,

N’fjalë t’ti u vuna, atëherë, me shkrue,

E me krraba e me çengela,

Mbasi zhvjeva do kartela,

edhe ’i javë bana haram,

N’dritë e qita atë Dityramb,

Tue e quejtë: “Vallja Popullore”.

BABATASI

Mbasi vjershat s’t’vijn për dore,

Përse ti m’i a hi asaj kangë?

Po a nuk ké ti tjetër rangë,

Qi ia nisë vjersha me shkrue?..

Mbasandej: Ku ké mbarue

— N’kjoftë se n’krye ké mênd ndo’i fije —

Se, me atë buzë, porsi opângë dhije,

E me atë gjuhë — motrë e çangalleve

Ti po qet me ’i “Orë të Maleve”,

Qi shitue ka tjerë kaprreça,

Jo mâ ty e do kakareça

Tjerë, shokë t’ue.

S.S.

E dij, zotni. Oh! Po, mirë, mirë fort e di.

Se sa i rrebtë asht pezmi i sáj:

S’lèn anmik pa bâ me váj;

Si sivjet kém’ mujtë me pá,

Kè Shqipninë mbarë trândë e ká;

Por un deshta me t’kallxue

Se mue shnjalli m’pat germue

Mbrendë n’atë Dityramb me shtî

Disa fjalë, mjaft pa njerzi,

Kundra Fretënve shqiptarë.

BABATASI

T’a kish dijtë ketë fjalë ma parë,

Un ty m’shpinë t’kish vû samar

E, jo shalë. Ç’ké me Fretën,

Qi shnjerzue e ké ti veten,

Për tá n’shkrim tue folë pa lá?

S.S.

Un? Kurrgja, besà, e tue pá

Jam gabimin t’em me sy,

Se s’asht mirë kênd n’shkrim me fye.

Por, zotni, shnjerzue un kam veten;

Jo veç folë se kam për Fretën,

Por mâ tepër, tue vû gojë.

— Për pa pasë kurrkund nevojë —

Mbi drejtuer të “Hyllit t’Dritës”,

Qi as Qevrisë as “Opozitës”

E, as Shqipnisë s’i ka sjellë dám.

BABATASI

E ti shtî e ké n’Dityramb?

S.S.

Po, zotni; por npër tërthuer.

BABATASI

Hangké bar, e? — e po qysh kur? —

Qi s’po mujtka aj me u kujtue

Se për ké n’vjeshtë ké guksue…

S.S.

Jo, po pra, si kjeçë tue thânë,

Un me kaq t’a kishe lânë,

Ndoshta s’kjé tue m’gjetë shka m’gjet:

Për gomar me u shitë n’pazar,

Por mue sorra m’i piu mêndt,

Edhe kapa do krení,

Kinse kshtu shkruej Dityramba

E ja lâ gjithkujë në zhel,

Kur t’më kapet mendja tel,

E medje — ty t’u ngjatët jeta! —

Njikaq mendja mue m’u rrit,

Qi un nji ditë dola prej Shkodret

Edhe u nisa për Parnas5,

Ku lodrojnë Orë edhe Zana,

Kin me marrë un kezen larit.

BABATASI

A se veshët e nji magjarit…

S.S.

Jo, po, ashtu mandej duel puna —

Kur u kapa n’vrrî t’Parnasit,

Lâgë e ndrâgë e kputun rruget,

Qé po shof se, lshue pa zot,

Po kullotte i hjèdhtë Pegasi

Npër ato rudina t’blera,

Ku lulzon gjithmonë prendvera

E s’ka dimën as rreh era

Lodhë e kputë si un kish’ qillue,

Tèk e pava, i kceva m’shpinë,

Edhe e lshova brijs s’Parnasit,

Mos m’e e pa dy herë me sy.

Ashtu m’t katrat lshue Pegasin6

Gjatë asaj termales s’rryeshme,

Kam nisë kangën me kendue

Dityrambin, qi kish’ shkrue,

Kìn’ mërzín’ un me kalue.

Veç, zotni, shka me t’kallxue!

Porsa mora atë kangë me kndue,

Nisë Pegasi me turfllue,

Nisë me hjedhë, nisë me u tërbue,

Porsi thérë t’a kish m’mamuza.

Iu kukzova, atëherë, mbi shpinë,

Me t’dy duert qafën ia rroka

E mbërthye kamët nën bark t’tij,

U mundova me ì qindrue.

Por se kot, besà, zotni,

Pse t’u çue shàh m’kamë t’para,

Edhe t’m’hòdh, si planc, n’nji prroskë.

Gjysa e s’keq’; por se m’i vuni

Shtjelma brish’ njadisa hera,

Qi edhe sod, besà, m’dhêm shtati.

BABATASI

Brè qi, kur fryte shirok,

Edhe t’lshojshe ndo ’i herë tròk,

Shkojshe rrugës ti tue marrë m’thue.

S.S.

Po, zotni; si urdhnon e thue! —

Ndìç, atëherë, qita bërtita,

Porsi shpirt i keq n’gajúsh.

Rrânë n’atë brîmë Orë edhe Zana,

Edhe muerën me m’pëvetë

Se shka sjellë m’kishte m’atë bjeshkë

E pse ashtu gërthitë un kishe.

Edhe un punën ua kumtova

Gjithsesì fill’ e për pê.

Kur ka ndie Zana Kajlopè’

Për guxim qi un kishe pasun,

Gur me gur m’hukati e Mira,

Njiketë námë tue lshue mâ t’mbramen:

“Ti m’u bâsh gomar me veshë,

Der m’atë ditë qi n’Shqipni

Asambleja t’çilet s’parit”…

BABATASI

Edhe ti u bane gomar?

S.S.

Po, zotni. Shì n’herë të parë

Qi m’Parnas m’hukáti Zâna,

Fill gomar me veshë u bâna:

Krejt njashtu si pá ti m’ké

M’rrugë t’Kavajës kur m’pate blé.

BABATASI

Çúdë me bâ!

S.S.

Po, pra, zotni;

Se me rrêjtë, besà, nuk di:

Nuk t’a tham nji fjalë p’r’i tjetër.

Ti edhe kndue do t’keshë në letër

Si njaj Aelius’7. Shkrues i vjetër,

Na kallxon për s’dij se ç’nieri,

Qi kjé bâ gomar pa hiri

Tue u lye me do bar shtrigash,

Nuk e dij se n’ç’rasë intrigash.

Jo qi vetë mujë me t’diftue

Se n’Parnas un kam ndigjue

Orë e Zana tue ligjrue

Për nji tjetër djalë shkrimtar,

Qi edhe ky, shtatë muej ma parë,

Paskà kenë térnue n’gomar.

A e njef ti ’i farë Nebil Çike,

— Turk a s’dij se i cillës fabrike —

Qi m’nji lvere masonike

Quejt “Revistë Pedagogjike”

Ia pàt nisë kinse me u kapë

Me “Hyll t’Dritës”, e klér e Papë?

Ketë tésh prá Pallas Athina8

Për arsye qi poshtërsina

Ky kisht’ shkrue për “Hyll të Dritës”,

Námë e paska nji “dishditës”

Edhe ky shkrimtar çyçek

Kenka bâ me ’iherë “Eshék”,

A se shqyp m’e thanë mâ mârë:

Kenka bâ me ’iherë gomar;

E jo veç për dy a tre muej

Si un kjéçë bâ, por (posë gjithkujë)

Ky kjé bâ gomar për ymër;

N’mos e njifsh, e ké n’Tiranë

Tuj bajtë m’ “karro” pleh e ranë,

Për “Reformë” t’nji “burgu” t’gjanë

Mbrenda Ministrisë s’Arsimit.

BABATASI

Mirë ia paska bâ kulimit!

Por as ty keq bâ s’t’a ká,

Pse, po n’mênd tash asht tue m’rá

Se kto fjalë, si në kllapí,

Shkrue i ka pasun në “Vllazní”,

Kur stërklatshe ti gazetën,

Tue bâ fjalë për Deputetën:

“Se do t’kthejm në Shkodër-o,

Për me lidhë gomarin-o

Si e pat lidhë até dikur

Nji poetë, me ’i copë ushkur.

Lassen Sie nur”9

Edhe tash mirë tue pá.

Se ké paske dashtë me vrá

Me kto fjalë e dokrra t’shkreta.

Po a s’din se kur poeta

Bân me lidhun nji gomar,

Besà, e lidhë ai me litar

Edhe ’i nye ma t’fortë i’a bân,

Se pàt kênë neni gordján,

E se vetë, po, shpata e Lekës

Nuk e zgjidhë e, mè sa dekës,

Pezmit t’tij s’mundesh me ’i pshtue?

Tash, kah t’duesh mundesh me shkue.

Edhe i lirë prej mejét jé;

Veç, t’a dijsh se borxh m’i ké

Gjashtë napoljonat qi páçë dhanë

Kur gomar t’bleva n’Tiranë;

Por, jo sod; palè se kur…

S.S.

Un?.. Pse?..

BABATASI

(tue i rá qafës me kamxhik)

“Lassen Sie nur!”

S.S. Vehet m’t’hikun tue krue qafën. Babatasi merr rrugën kah Parlamenti, edhe për tash mbaron veprimi.



* * *





Visku i Babatasit





Akt’ i parë — Konstitucionalët

Ana e Asamblésë


Kaherë kafazi i Parlamentit, veshë me còhë të kuqe, ka dalë në Parlament e asht ndêjë qiri n’kambë ndërmjet ziles e anës s’Asamblesë. Shërbtorët e Parlamentit mbushin katrovat me ujë për Deputetët, ndërsa “tellalli” njëherë, e mbasandej xhendarët, me bajoneta ngrefë, urdhnojnë qi të mbyllet pazari. Tiranasit kush shkon në shtëpi, kush rri mbas “tarabave” të dugajës, tue u xé në zjarm e tue pritë qi duhija e së kremtes kombtare të kalojë. Rrugat e banimet janë stolisun me flamurë kombtar. Mbi portare t’oborrit të Parlamentit mvaret nji zhel i kuq, me ketë nënshkrim: “Rroftë Parlamentua”. Ana e Asamblesë vjen e mbushet pilë e përmaje me zyrtarë, do terzi e “marangona” shkodranë, do tregtarë kontrabandaxhi korçarë, miq Deputetësh. Mbrendë shifën nja tri a katër zoja e zojusha, e disa oficera veshë civil. Dy tribunat, ato edhe janë mbushë, si dy kutija sardelesh. Në njanën anë ka xanë vend Këshilli i Naltë, bashkë me do zotni të tjerë të zgjedhun e me nja dy skrrâje cucash të motnueme të “Kryqit Kuq Amerikan” — të gjata e të thata si dy parë krezhme ortodoksësh. Në tjetrën asht Trupi Diplomatik: Ministri i Anglisë, nji levantin “dora vetë”, çubardh e balosh në ftyrë; Ministri i Italisë, burrë i njeshun, çufrrok, por jo krejt antipatik e i pakrypë, si shumica e Diplomatëve të tjerë, ngulë sytë m’anë prej Pekingut; Ministri i Jugosllavisë, nji tesh me t’ngja dishka me me nji hû dullije, por synin kokërr. Në nji skaj t’anës e kermez në ftyrë, asht ndejë Mihajl Grameno, i cili, tash e ma vonë, ndihet kè thotë, si nëpër dhambë: rezilat, surrat-qerepat, maskarenjt. Ka hi edhe Vinjau qi s’duel i zgjedhun për Deputet në prefekturën e Gjirokastrës.

Hin nji çetë Deputetësh. Ma vonë hinë edhe disa të tjerë. Ia mbrrin Kryetari i Parlamentit në “redingot”, tanë hundë, tanë veshë e tanë gojë. Ia behin Deputetët e Shkodrës. Nji Deputet i Korçës, Tosku, xen vend në kolltuk të vet e hin me folë me nji Deputet të Tiranës, të cillit tue i mbarue fjalën, ndihet se i thotë për gaz: “Eh!..Baba!..” Kafazi i bjen ziles. Hinë prap do Deputetë të tjerë. Së mbrami ia bèhë Qeverija. Mbas Qeverijet hin edhe Babatasi, da mjekrren dysh si dy lvore pjepni dhe xèn vend diku atje ndër zyrtarë, krej hupë ndër mendime. Atëherë, mbas urdhnit të Kryetarit, shërbëtori mbyll derën e sekretari kndon emnat rresht e rresht mbas rendit alfabetik der në ma të mbramin: Z. Zija Toptanin.







KRYETARI

(Më kambë tue u mbajtë për tryezë, purë shtatin prej Deputetësh, si samâr pështetë për mur.)

Shumica asht; mbledhja hapet

Zotni, n’ketë anë llapet,

Jem’ pështjellë e grumbullue

Ktu, pse kombi na ka çue…

BABATASI

(me vedi)

Besà, pra, me ç’m’duket mue,

Ktu kurrkush ju s’ju ka çue,

Veçse vetë, po, keni rrâ

Zhaben t’uej mirë për me fâ.

Kombi i ngratë aj nuk din gjâ

Se shka keni n’mend me bâ.

Ah! Po, mirë ju njoh un ju.

KRYETARI

Shtetit t’onë themel me i vue,

Nji Statut na tue i ndërtue:

Nji Statut “oksidental”

Si për fushë ashtu për mal.

TERRTABUCLECI

Nji burrë dishka si jevg: Me nji ftyrë të rreshktë e të zymtë, si nji mushkni kali, e me do mustakë njeshë faqeve, a thue se ngjitë me tutkall. Çohet e flet, pa lypë fjalën:

E pra vetë kishe me thanë,

Se për tash do lanë m’njàn’anë

Puna e ktij Statuti. Shteti

— Si n’Shqipni ashtu edhe njeti —

Ka lazëm për Qeveri,

Qi me mbajtë kombin n’hullí;

Pse, sa për Statut, s’e di

Ç’na duhet Statuti né?

Qeverija për ketë dhé,

Tham, asht mjaft. Statuti asht kot.

KRYETARI

E vertetë, por, sot për sot,

Pa Statut nuk bahet dot:

Pa ’i Statut, sado edhe çal,

Por qi t’dajë si “oksidental”;

Pse, po s’pat Statut Shqipnija,

Atë e Kombevet Shoqnija

Kisht’ m’e dbue, besà, prej vetit

Si nji rriqën. Prandej Shtetit

I do dhanë Statuti.

PALOK CUCA

(pa lyp fjalën)

E pra,

Un thom jo. Asht kot me thá

Dokrra ktu për punë t’Statutit,

Mbasi endè ligjët e “harbutit”

Janë n’fuqi ndër né. Nuk bân.

“Redingoti” me fistan…

Deputetët e partisë qeveritare përplasin kambët; ata t’opozitë nji palë qeshin nën mustak, nji palë ulin sytë.

KRYETARI

(tue i rá ziles)

Lyp fjalën nji herë, zot’rote,

Mandej fol. Kjo asht krejt fjalë kotè

E, n’ “rend t’ditës” nuk hin aspak —

Por ksaj fjalë po i vemë kapak;

Pse, tash, ktu, ju zotëni,

Kèm’ nji fjalë me shumë randsi.

Për me mbajtë Financat n’rregull…

BABATASI

(me vedi)

Qi me luejtë mandej ju shtregull…

KRYETARI

Do t’isht’ mirë qi Asamblistat

T’merrshin rrogat edhe kistat

Për tre muej, si “paradhane”…

BABATASI

(me vedi)

Për me luejtë bixhoz n’mejhane…

KRYETARI

Pra, kush asht i ktij mendimi,

Që t’na epet sod shpërblimi

I tre muejvet, t’çohet në kamë.




Të gjith Asamblistat, pa ndërlikim partish e intrigash, çohen m’kambë, posë P. Ambroz Marlaskàjt O.F.M. Kryetari vetë ngrihet si hû telegrafe para tryezës së kryesisë. Edhe Ministrat çohen, posë Kryeministrit, i cilli ban se asht tue këndue deklaratën që do t’ia bajë Asamblesë. Zyrtarët zanë e çyçyrisin njani me tjetrin.

Mihajl Grameno nunuron me dikë që ka përbri, e tue folë me té për kushedi për çka, ndihet kè i thotë: Pizavengat! Halldupat! Surrat-qerepat!..Ministri i luftës, me kamë edhe ai, mban sytë n’ajri: Ndoshta aty për aty i bjen m’mend puna e xhendarëvet, të cilët me gjith se prej sish mvaret qetësia e vendit e përparimi i kombit prandej, kanë nandë muej rrogë pa marrë. Ministri i Financavet grisë buzën me dhamë, kah mendon se kashën e ka thatë e si padashtë i shkojnë sytë më Vinjaun, i cilli, përzie me popull, e shikjon si ai nën elter… Shërbtori i Parlamentit, qi edhe ai ka tri rroga pa nxjerrë, rrumbullon thonjt e gishtavet me dhambë. Kryetari, tue mos pasë nevojë me njehë votuesit, thotë:



Punët do t’shkojn, shpresoj, me namë:

Kem’ votue të gjith nji zani.

DIKUSH PREJ DEPUTETËSH

Për posë Kryeministrit…

KRYETARI

Njani

Çon e s’çon kandar. (Me vedi) Ç’nevojë

Kryeministri ka t’votojë,

Kur Ministrin e Financës,

Si njat zogun e fëllanxës,

E mban n’grusht. (Në za) Tash ktu ma para

Se t’fillojmë na tara-tara,

Do këndue nji telegrafë

Që ktij Kshilli ia ka rrafë

Prej tèj detit, nga Bostoni,

Nji zotni koleg i joni.

SEKRETARI I PARLAMENTIT

(këndon telegrafën)

Duke venë ré ilegalitetin e zgjedhjeve (nervozizëm i madh n’Asamble), duke patur parasysh inkompetencën e shumicës së madhe të misave të zgjedhur (përplasje kamësh prej anës së Deputetvet qeveritarë) e, se prandaj “Asamble” e “Parlament” në Shqipëri nuk janë tjatër veçse një komedi e turpëshme, që lozin avantyrjerët e palaçuat analfabetë, sharlatana slavo-turko-greko-shqipëtarë mbi kurrizin e kombit të gjorë e kafshë, e dyke qënë i sigurtë se këta zotërinj kurrin e kurrit s’i dëlirin dot veshët nga “hallva”, jam i shtrënguar të jap dorëheqjen nga mandati që më qé ngarkuar nga popullsia e Prefekturës sime. Sygjeraqina.

DEPUTETËT QEVERITARË

Po, pranohet.

DEPUTETËT OPOZITARË

Jo, s’pranohet.

KRYETARI

U pranue. Ka fjalën “zoti” Kryeministër.




Me njiherë zhduket zani e potera n’Asamblé. Kryeministri me nji hije të randë e njiheri edhe buzqeshun, ngjitet m’pult të kryesisë, tue rrotullue sytë mbi Asamblé. Disa ndër Deputetn hapin gojën e préfin veshët. Nji ndër ta — s’dihet se kush — gukson të madhe.





KRYEMINISTRI

Deshti Zoti

Dhe ia mrrimë kësaj ditë,

Aq me d’shir qi e kemi pritë,

Përse sod, po, me Asamblé

Nisë për komb nji kohë e ré.

Kohë lulzimi e përparimi…

TOSKU

(tue i rá ndër fjalë)

Eh po, inshalla! Lulzim specash,

Kungujsh, laknash, kastravecash;

Përparim misrash të lashta

N’kopshtë t’Ministrit t’Punvet t’Jashta…

Se për tjetër përparim,

Përparim — a lulëzim,

Besà, asht kot me u folë ndër né

N’daç n’kohë t’lashta n’daç n’kohë t’ré.

KRYETARI

(tue i rá zilës)

Lutem, fjalën mos m’ia pré.

TOSKU

Pàj, nji herë e pìkë ma parë,

Për shumë kênd, po, ndër Shqiptarë

Përparimi asht vetë nji armik,

(Kryetari i bjé zilës ma fort.)

Msimi e dija nji rrezik.

KRYEMINISTRI

Jo, kjo fjalë s’asht e vërtetë.

Shqiptarija vjetë për vjetë

Asht tue shkue gjithnji përpara

Ditë për ditë t’iu dhanë e mbara.

Sod me sod gjithkund qetsija

Ktu mbretnon, ç’se Qeverija

Çarmatisë popllin e ká

E, as me vjedhë s’lèn, as me vrá.

HUNDËLESHI

(Sjellë prej Kryetarit e tue trakllue me gisht m’tryezë)

Lypi fjalën.

KRYEMINISTRI

Masandej Shteti bâ ká hapa t’mdhej

Edhe n’lâmë t’kulturës e t’msimit:

Si difton budgeti i Arsimit,

Që ka çilë — në krye t’pesë vjet’e —

Pesqind shkolla…

BOSKU

Mehmurjete,

Thuej ma mirë — n’daç me ia gjá —

Sa për t’majtë miq e akraba:

Apo vegla politike,

Vegla fejé n’dorë t’njâjë “klike”,

Që me mndyra masonike

E pa turp tue shkelë ndërgjegjet

E njatyne qi bajnë zhegjet

E acarimin e stinës e t’motit,

T’mund nipnija e Gjergj Kastriotit

T’përforcohet n’dije e n’msim,

Duen t’pengojnë çdo përparim,

Çdo kulturë oksidentale…

KRYEMINISTRI

Nuk asht gjâ, zotni, aso fjale

Përse vetë, po, Qeverija

Deklarue ka npër fjalë t’mija,

Se ajo don që Shqiptarija

T’jetë nji Shtet oksidental…

BOSKU

Me tanuz.

KRYEMINISTRI

Jo, zotni, m’fal.

Por si t’gjitha shtetet tjera.

T’Evropës.

BOSKU

Mos e thuej dy hera

Zotni, at fjalë, pse t’qeshë Tirana —

Po, a për njata tre aeroplana

Të shkatrruem e nji “Markoni”,

Ndêjë batall n’Durrës, Ju thoni,

Se jem’ shtet oksidental?

(tue kqyrë kahë “klikarët”)

Me mehmurë endè orjental,

Që zbutue nuk i ka shkolla

E qi sytë mbajnë kah Stambolla;

(Kryetari shkundë ma fort zilën)

Që nuk dijnë se shka asht Atdheu

E, për t’cillt vetë Skanderbeu

Asht hajdut, mor lum zotnija,

S’qytetnohet, jo, Shqipnija.

(Zhurmë n’Asamblé).

TERRTABUCLECI

Protestoj “rrebtsisht”, zotni Kryetar…

Ktu s’po ka qetsi.

Duket, po, se jem’ n’Shqipni.

(Kryetari shkund “rrebtësisht” zilen)

BABATASI

(me vedi)

Pse nuk kthen n’Jugosllavi?

TERRTABUCLECI

Kto janë fjalë, për me përçá Turq e t’kshtênë.

BOSKU

Ktu turq nuk ká…

BABATASI

(me vedi e tue kqyrë kahë “klikarët”)

Var, efendêm, var!10

KRYETARI

(tue i ra ziles e tue luejt kryet Terrtabuclecit, thotë në zâ)

Belá!..

(Boskut) Zotni, jeni jashta rendit

T’ditës.

BOSKU

Làk s’do bâ kuvendit,

Por do folë e drejta rrumbull.

A din ku na bahna grumbull

— Na qi quh’mi “intelektual”,

Edhe mah’mi “okcidentalë”? —

Në shfrytzim t’Financës s’Shtetit.

Ktu, po, t’damë na s’jém n’mjet t’vetit,

Edhe gjindmi gjithmonë bashkë:

Nuk na ndajnë Bajram as Pashkë;

Se për ndryshe — posë gjithkuj —

Për sho-shojn na jemi t’huej,

Sa që sod fjala “bashkim”

Ndër shqiptarë s’ka ndo’i kuptim.

Pse jo veç që t’dám na jina,

Por as n’mênd kurrkund s’e kîna

Me u bâ bashkë. M’besoni mue.

Prandaj kot rrin tue turfllue

Zotëni Terrtabucleci,

Mbasi n’thes nuk hin koteci,

Edhe bota nuk há bar;

Por há bukë.

TERRTABUCLECI

Zotni Kryetar…

BOSKU

E, prandej janë t’gjitha rrêna,

T’gjitha rrêna — e kaçarrêna

Fjalët e mdha qi na trillojmë

E pa turp qi ktu llapzojmë

Për bashkim. Por megjith kta,

Kombi i ngratë, t’mos ishim na

Qi me dokrra politike

E me fjalë kabalistike

Me e marrë mêndç, der m’sod aj vetë

Mnyrën, thom, do t’a kish gjetë,

Si, tue ndêjë secili m’veti.

— Kshtu si ndá na ká kysmeti —

Do t’ki’n mujtë bashkë me gjallnue,

Shoqishojnë për pa trazue.

Pse e vërteta asht kjo, zotni,

Qi ndër né sod ktu n’Shqipni

Si kristjan — si muhamedan,

T’cillt sado qi bashkë s’jetojnë,

Me gjith kta me shoqi-shojnë

Nuk kan t’keqe ndër punë feje

— Për posë shka â i ksajë Asambleje —

Ata s’kan ndo’i kundërshtim

Edhe kan, po, shum nderim

Ndërmjet vedit. Qé, po e xâmë,

— Ktu po e flasim, ktu po e lâmë,

Pse s’po flas, jo, për me shá,

Por ma fort un hàll me kjá —

Na shqiptarët jem’ mjaft belá,

Mjaft barbarë e… me shát n’ujë,

Me gjith kta, ndër mênd kurrkujë

Sod me sod s’i vè’ me prishë

As xhami, as teqè, as kishë,

As kujë trûtë m’ia nxjerrun kréje

Për punë dini a për punë féje.

Prandej, tham, ndër kta gjashtë vjet

Qi Shqipnija mkambë asht shtet.

Ata rá do t’ki’n’ujdi,

Do t’ki’n rá n’udhë e m’hulli

Ç’ligjë e ç’trájtë me i dhanun shtetit,

Si me marrë e dhânë n’mjet vedit.

KRYETARI

Un nuk dij ku don me dalë

Zotni Bosku me kto fjalë.

KRYEKORTOLLA

N’ “kantoniz’m”, zotni Kryetar…

TERRTABUCLECI

Në parim antikombtar.

Poshtë! Poshtë “kantonizma”!

DISA DEPUTETËN

Rrnoftë Bashkimi kombtar!

KRYEMINISTRI

Shka qoftë Kantonizmi në Shqipni…

A drò jemi n’Helveti,

Ku tri kombe shteti ka,

Ndër kantone na me u nda?

Na, shyqyr! Jem t’gjith nji vlla;

Jem’ Shqiptarë me gjuhë e gjak,

S’duem kanton as s’duem bajrak:

Duem Shqipni t’pamvarshme e t’lirë!

(Duertrokitje…)

DEPUTETËT QEVERITARË

Kryeministri rroftë!

BOSKU

Fort mirë.

Rrnoftë e kjoftë. Veç shka, zotni,

E vërtetë që na n’Shqipni

Vllazën jem’ nga gjuha e gjaku,

Por hallbu — si turkoshaku

Thotë — si vllazën s’po jetojmë,

As vllaznisht Shqipnin s’po gzojmë;

Kush me túl kush me koc n’gojë.

Qé, për shembull t’na tregojë

Kryeministri ktu njiherë,

Sa zyrtarë ka “kardashllerë”

Të krishtênë n’Kryeministri?

Nji, me thânë, jo, kè un e di.

E po mbrendë në Ministri

T’Punvet t’Mbrendshme sa, thue ká

Ksì zyrtarësh, me t’cillt aj vlla

Po e mban vedin?

TARAVOLI

Asnji besà.

BOSKU

Na, mandej, kèm’ pesë Shkëlqesa —

Pesë Sefira, a shkaf u thonë,

Mirë a keq t’cillt vendin t’onë

— Ku s’po e njef mâ qéni t’zo’n

Në dhé t’huej sod përfaqsojnë

Qeverinë, edhe lajmojnë

Për shka bluen bota për né:

Mirë, po, ’i t’kshtênë ndër tá s’e ké.

Ktu Terrtabucleci lypë ujë. Vjen shërbtori me gotë e me kungull ujit në dorë e i jep me pi. Pìn edhe Kryekortolla me atë gotë, mandej Veshllapota, mbas tij Kryetuli, Kalangerrçi e nja dhetë Deputetën të tjerë.

Prap n’tri mi, a mâ pak, ushtarë

Kèm’, po, ràsh tetë komandarë

Kolonela, e pak me thanë

Nja tridhjetë Majora, t’tanë

Veshë e mbâthë porsi Alemanë:

Por ndër tá, s’di, a e ké ’i kristjan.

MINISTRI I LUFTËS

Zotëni s’kanë mbarue shkollën…

BABATASI

(si npër dhamë)

E as m’e pá s’kan pá Stambollën…

BOSKU

Janë pallavra, t’u ngjatët jeta!

T’gjitha dokrra e fjalë të shkreta,

Shka me thânë po don për shkolla:

Se mâ e dijmë se ç’msime t’holla

Po mund merren ndër do shkolla…

Por asht tjetra, besà, n’thes,

Që un për fushë ktu s’mund e qes.

Kryeministrit veç po i thâm

Se Shqipnija do t’shkoj dám,

Q’se dikush — se kush s’e di:

Nieri, a “klikë”, a se “Parti” —

Po don zot me u bâ n’Shqipni,

Për me lânë Shqipninë Turki.

Ktu, Terrtabucleci çohet e del prej anës s’Asamblesë

Kjo asht arsyeja, zotëni,

Për të cillen shka asht kristjan

Lêhêt ujë me rrah n’havan

Ndër Financa e Punë Botore

Edhe lêhên krejt mbas dore

Ku t’jetë çashtje administrate,

Punë komande a punë legate

Jashtë Shqipnisë ndër tjera shtate.

KRYEMINISTRI

Ky â ’i mendim i zotnis s’ate.

BOSKU

E nji punë e zotnis s’uej,

Që n’ketë çashtje, posë gjithkujë,

Tue e mbajtë jeni shatin’ ujë.

Zhurmë e madhe n’Asamblé — Kryetari shkundë pa prâ zilen.

KRYEMATARJA

Po a për t’bâmë na çashtje féje

Jèm’ ktu mbrendë ksajë Asambléje,

A për çashtje “kombëtare”?..

BOSKU

Për asnjanën, Kryematare.

Jém’ për rroga e kurrgja tjetër;

Rroga n’ar, por jo në letër.

T’kallxoj vetë qi jam i vjetër

E, jam regjë me ksò kopallash

Por asht mirë që t’shporrmi prrallash

E, ta thomë nji herë t’vërtetën:

T’mos ta rrêjmë kombin e veten

Tuj u shitë për “liberala”,

Për “modern” e “oksidentala”,

E se mbrendë ksaj Asambléje

S’duem me u marrë na me punë féje.

Se na fénë e kem’ krye-kreje,

Qeverija, edhe, zotni,

Besà, mirë po e bân dishmi

Se ç’frotë liberalash jemi

E ç’liberalizm na kemi…

Jo, po, kot na çajmë kopalla

Për bashkim e tjera prralla;

Se na t’dám jemi n’mjet veti,

Si mos t’ishim njerz t’nji shteti,

Fisit t’ndryshëm si t’kî’m lé.

Pàj na bashkë s’kém’ besë as fé,

As moral — as ideal,

As kulturë e as histori:

Né kem’ bashkë gjak e gjini,

Né krushqí — né kumarí,

Né miqsí — né ortakí,

Lagjet m’vedi — e fshatet m’vedi,

T’dám me oxhaqé — e me sokaqé,

E me petk — e me djalekt,

Me gojdhana — edhe me tbâna,

Thue se ’imênd s’jém t’gjith shqiptarë.

Prandej, tham, se asht punë e mbarë,

Masi t’dám de facto jena

E, as kurrkund ndër mênd s’e kena,

Me u bâ bashkë, që ndër kantona

T’a ndajmë shtetin sado vona,

Por tue ruejt njisinë shtetnore

Edhe t’drejtat qytetnore

Për secill’n minoritet

Që kantoni t’ndryjë n’çark t’vet:

Ma mirë dá zotni, se çá.

A se, ndryshe, t’zgjedhim Mbretin

Edhe n’dorë t’ia lshojmë na shtetin.

N’dorë t’ia lshojm na fatin t’onë,

Që ky t’jetë, dér vonë e vonë,

Autokrat përmbi Shqipni:

Vetë me zí — vetë me përzí,

Pa çá kryet për Qeverí

E ma pak për Parlament,

Që për né asht nji element

Krejt damtues — edhe shkatrrues.

Me tetdhetë përqind “klikarë”

N’Parlament s’hecë puna mârë.

Fort ma mirë, t’kém nji tiràn,

Se ’iqind vetë me dorë n’sahàn.

Zhurmë e poterë e përplasje kambësh prej anës së Deputetënve “klikarë”.

BABATASI

(me vedi)

Ky po folka pravo, zdravo…11

Kryeministri i ban me sy Kryetarit, që t’a kpusë bisedën.

KRYETARI

Pesë minuta pushim…

(çohet e del)

NJI DEPUTET

Bravo!

Se kjéçë thá krejt për duhan.

MIHAJL GRAMENO

(tue qeshë)

“Redingoti” me fistan…


Deputetënt dalin prej anës s’Asamblesë, shumica e madhe e tyne tue u zgërdhi njani me tjetrin. Kush ndezë cingarën: Kush shkon me pi ujë n’odë të katrovavet; kush rrethon aty njanin a tjetrin Ministër, për me i porositë për ndo’i zyre vllanë, akrabanë, mikun, bashkbesimtarin e vet, analfabeta, semi-analfabeta, delinkventa atëherë dalë prej burgut — sido kjoshin. — Nji palë flasin vesh m’vesh me kondrabandaxhi, ortakë të vet; tjerët futen në zyre të Kryetarit, ku, bashkë me té intrigojnë për punë të moratoriumit të Korçës, për punë të “misrit” të beglervet të Tosknisë, për konop e jullarë beglerësh, për portogala nipash e stërnipash, për hekura e materjal tjetër lufte t’ushtrivet të hueja, për plane qytetesh e kryeqytetesh, për nandëmijë napoljona t’udhës së Durrësit etj. etj. etj. Ka asish, mandej, që, hû m’kamë para njanës a tjetrës tribunë, xânë kuvend me njanin a tjetrin Ministrash dragomanash të huej. Mbrenda odës së katrovavet e m’prak të dritarës së saj, thye xhamash, që ep m’odë të shkallës, nji sheqerxhi Tirane, ortak me nji deputet shkodran, ka qitë me shitë hallvë, sheqera të kuq me “gjela” m’krânde, limontoz, xhixhi-birrë, mastikë, voe të zijme etj., si me thanë se ka çilë nji “bufet” për parlamentarë. Nji malsuer i Mbishkodrës i kshtênë, qi, tue u ndodhë në Tiranë, kishte pasë shkue me ndie bisedimet e Asamblesë, pvetë nji muhamedan malok prej Skraparit: A turqe kanë folë apo arumçe? — Jo, kanë folë rumunçe, ia kthen ’iskraparasi. Odat e komisjonevet vlojnë me deputetën, si verës kjori me miza. Dikush, vesh m’vesh me ndo’i mik të vetin, flet turçe, kush grekisht, e të gjith nji shqipe mushke, të bastardhueme, me terme e trajta djalektale të ndryshme. Tash a ma vonë, aty-ktu ndër ta ndihen fjalët “demokrat”, “aristokrat”, “diktator”, “feudal”, “vagabond”, “vagabondazh”, “analfabet”, “pasha Shqipninë”, “për flamur”, “i poshtërm”, “të poshtërm”, e këso fjalësh të tjera bihude. Dikur del Kryetari prej zyrës së vet. Kafazi i bjé ziles e Deputetënt, kokrra-kokrra e pritueshëm — si me kenë tue shkue me ruejtë ndonji të dekun — hinë n’anë t’Asamblesë. Si bahet numri legal, mbyllet dera e kuvendi zen fill.



KRYETARI

Kryeministri fjalën ká.

Veç, zotni, u baj rixhá

Fjalës sho-shojt ndêsh mos me i rá.

KRYEMINISTRI

Ndiç, zotni, si kjeshë tuj thanë,

— Se për gjysë fjalën paçë lanë, —

Qeverija ka ndër mênd,

Me punue shumë për ketë vênd —

Për ketë shtet…

NJI DEPUTET OPOZITAR

Oksidental…

(si me gaz) Uh! Po, “zoti” Kryetar; m’fal.

KRYEMINISTRI

Kjo njiherë, si thashë ma parë,

Çarmatisë ka popllin mârë;

E prandej, pa mûnd aspak,

Sod mund t’çohet ligja m’cak,

E, “xhelèp”, “pagë” e “vergî”

Mund do t’mirren edhe n’malci.

DISA DEPUTETËN QEVERITARË

Mirë, mirë fort.

KRYEMINISTRI

Mandej, zotni,

Tham asht mirë që edhe ndër né

— Si kudo njeti mbi dhé —

Veç nji ligjë t’hijë n’punë gjithkund:

Në qytet, n’malci e n’katund,

E, kanúja t’zhduket fare,

Që asht nji ligjë kryekput barbare.

TARAVOLI

Mirë, po thue do t’kesh mendue,

Cillat ligjë mandej me u vue

Në zbatim ndër male t’ona,

— Ç’mer prej Matit té Valbona —

T’cillave vetë Turku i Azisë,

Që aq t’madh dàm na i suell lirisë

Për pesë shekuj rresht e rresht,

Kurr kanún me u prekë nuk desht.

KRYEMINISTRI

Ligja e shtetit, merret vesht.

TARAVOLI

Por kjo ligjë â ’i ligjë e hueja —

E Turkisë; ndërsa kanúja

Asht nji ligjë, po, fjesht shqiptare

E, prandej nji ligjë kombtare,

Pse ngjallitë prej shpirtit t’kombit.

Pra nuk bân që prej avromit

T’Asamblesë të shuhet fare.

KRYEMINISTRI

Po, por ligjë asht kjo barbare.

TARAVOLI

Si e Turkisë.

KRYEMINISTRI

S’asht njâ për njâ,

Kujtoj un. Por, me gjith kta,

Për n’pastë t’meta mexheleja,

Sod, qi mbledhë asht Asambleja,

Ajo mundet me u qortue,

Shka ka t’tepërm tue e krekcue,

E shka t’mangtë tuj e plotsue.

TARAVOLI

Mirë, po pse, thue, t’mifim n’ujë

Tue qortue na ’i ligjë të huej

As ma mirë t’qortojmë ligjët t’ona?

Të qortojmë, po, sado vona,

Kanún t’onë? Pse edhe, zotni,

Mexheleja s’hin n’hullí.

KRYEMINISTRI

Jo po; hinë. Pse s’hinë?

TARAVOLI

S’hinë, prá.

KRYEMINISTRI

Hinë.

TARAVOLI

S’hinë, laholevela!

Veç për n’daçim që Shqipnija

T’turqizohet.

KRYETARI

Lum zotnija,

Jeni jashta rendit t’ditës.

TARAVOLI

Si urdhnon.

KRYETARI

Mbi kanún t’Mirditës

S’mund t’ia vêmë na bazën shtetit…

TARAVOLI

Por as m’Mexhele t’Dauletit jo.

KRYETARI

Néjse.

KRYEMINISTRI

Mandej, zotni,

Tash qi n’vend po ka qetsi,

Na e kem’ bâ me mênd pleqni

Me çilë rruga sa mâ shum…

BABATASI

(me vedi)

Shkulmit t’Drinit kulihum.

Mbani ato, që janë, njihera,

Mandej çilni rruga tjera.

KRYEMINISTRI

Kshtu ndër mênd, edhe, na e kém’,

Nji urë m’Mat me lshue, e nji m’Cém,

Dy m’Shkumbin e tri m’Devóllë.

BABATASI

(me vedi)

Edhe nji Tiranë — Stambóllë…

KRYEMINISTRI

Atëherë na kemi bâ

N’skelé t’Durrsit nji limâ…

NJI DEPUTET OPOZITAR

(me ironi)

Mos harroni me vû fnerin.

KRYEMINISTRI

Kem’me nisë edhe inzhenjerin

Për me mâtë Drinin e Bunën,

E mandej me xanë fill punën

Sa mâ parë. Por prap pleqni

Na e kem’ bâ, me nji shoqni

Me u marrë vesht — me ’i shoqni t’huej —

Për me thá…

BABATASI

(me vedi)

Me mifun n’ujë…

KRYEMINISTRI

T’tana knetat e bregut t’detit;

Edhe mbrenda këtij vjetit

Nji udhë hekrit fill me zanë

Ç’merr prej Durrsit der n’Tiranë.

Prap ndër mênd ka Qeverija

Me pré pare…

NJI DEPUTET QEVERITAR

Lum zotnija,

Sa për pare kish me t’lutë,

Tash për tash fort mos me u ngutë.

NJI DEPUTET TJETËR QEVERITAR

(nën zâ)

Pse thue jo? Asht mirë qi shteti

Pare t’presë, si gjithkund n’jéti.

DEPUTETI I PARË QEVERITAR

(nën zâ)

Mirë, mor’burrë, por un po drue,

Se mandej kèm’ me u pendue,

Pse ka gjásë qi me ato pare

Kjo Financa e jonë shqiptare

Ka me lá rrogat për né

E aq mênd n’krye, kujtoj, ti i ké,

Sa me dijt se ’i “Lekë” i joni

S’kapet kurr té “Napoljoni”:

A t’hinë n’krye kjo punë ndopàk?

DEPUTETI I DYTË QEVERITAR

(nën zâ)

Jo, po, ktu jé tue folë hàk.

KRYEMINISTRI

Tashti pra, zotni, po shihni

Punën vetë edhe po e njihni,

Se — me dashtë me folë me arsye —

Qeverija mirë ka krye

Njat detyrë që vû i ka kombi.

Prandej tjetër s’kém’ shka thomi,

Veç se presim “vot-besimin”

Pre’Asamblesë, edhe pelqimin

Për ketë vepër t’Qeverisë;

Pse edhe sod shteti i Shqipnisë,

Npër veprim t’ksaj Qeverije,

Ka shtërngûe néje miqsije

Me të tana shtetet tjera.

Prap shpresojmë se, tue dalë vera,

Kém’ me marrë do pare uhá.

Deputetënt qeveritarë rrahin shplakët si të tërbuem, ndërsa t’opozitës përplasin kambët. Terrtabucleci, Kryekortolla, Kalangerrçi përgzohen me Kryeministrin, i cilli — mbasi vetë as i marrë as bihude s’asht — ua ep dorën disi përdhûni.

KRYETARI

Ka fjalën Hundëleshi.

HUNDËLESHI

Ngjá Kryeministri askund s’ia ká

Me njato makllada t’mdhá,

Që ktu mbrendë tash na i ka thá

Mbi veprim të Qeverisë

Për t’ia sjellë t’marën Shqipnisë,

Tue na thanë jo ç’ka punue,

Por shka n’mënd ká me veprue

Për Shqipni, kushdi se kurë,

Herë me ’i rrugë e herë me ’i urë,

Tash me lumèj e tash me kneta,

Tash me sa tjera fjalë t’shkreta,

Me t’u bâ se asht fàll tue qitun,

E jo mâ se do me shndritun

Asamblenë mbi gjendje t’Shtetit

E, mbi përdorim t’pushtetit,

Që atij n’dorë kombi i ka lânë.

Pse s’na thotë, se ç’i ka ngrânë

Njatà ’izet miljon frank ar,

Që për vjetë Kombi shqiptar

Qeverisë dorzue ia ká?..

Ndo’i detyrë me tó a thue, u lá?

A u çil shtek, a u thye kund vá?

Punë a u kap, a u nis kund rângë?

A por t’gjith ndër shqekë janë shmângë —

Shmângë ndër shqekë té dó zyrtarve —

T’dó zyrtarve — e kumarve

Të Partisë — e t’Qeverisë,

Që kanë hypë m’kurriz t’Shqipnisë?..

KRYEMINISTRI

Protestoj rrebtë për kto fjalë.

HUNDËLESHI

Lutem fjalën mos me m’ndalë.

Se na bár nuk hamë kurrnjani,

Edhe dijmë sa ban bostani

E sa kastraveci. Kombi

Ka dhanë pare ktu: Lè t’thomi

Ku kan shkue kto pare t’shkreta.

KRYEMINISTRI

Kqyr budgetin, t’u ngjatët jeta,

E, atëherë fol.

HUNDËLESHI

Dokrra! Pallavra!

Se un e dij ç’janë kto paçavra,

Kto shtupa letrash kote

Që na i qet zotnija jote

Ktu përpara. Në budget

— Për budget mbasi po flet —

Lum zotnija asht dhanë “kredija”

Rrumbull për pesë mij ushtarë,

Ndërsa sod nuk ké, gjithmarë,

As dymij ushtarë nën armë.

Si po shef, budgeti â i larmë.

KRYEMINISTRI

Nuk asht e vërtetë.

HUNDËLESHI

Zotni,

Asht e vërtetë. E, un e di,

Se me paré e gjak shqiptarit

Janë tue u mbajtë do qéj pazarit —

Do bihúde e derbedérë.

Të pa ród e nierz t’pa ndér,

Si edhe ndodhë ka tash n’e vona,

Me dhanë shteti napoljona

Për t’lá borxhe kumarxhish,

Borxhe t’turpshme batakçish.

BABATASI

(me vedi)

Kshtu i dó mushka drutë…

HUNDËLESHI

Mandej,

Jem’ tue pá si andej e ktej

Jem’ rrethue na me “afije”

Njerz të zot të çdo tradhtije.

E po: a Abdul Hamid ktu ká

Që m’iu dashtë shtetit me lá

Paré “afijesh”…

Ktu Kryeministri vrânë vetllat; Terrtabucleci përhapët; Veshllapota kotet. Kryekortolla flenë.

Ç’taksirat

Ka — pves un — Shqipnija e ngrâtë,

Ku s’ka populli bukë me ngrânë,

Qeverisë n’ budget me i dhânë

“Fonde t’mshefta” për “afije”

E për “qejf” t’ndonjaj Partije?..

Se budgeti, or zotëni,

Në nji shtet, ku, si n’Turki

E si ktu, po, në Shqipni,

Parlamenti as Qeverija

S’duen me dijt se shka asht “Vllaznija”,

Shka “Lirija” — e “Barazija”,

Tjetër s’asht veç nji pelhurë

Marimanget endë tërthuer

Për me xânë me té ndo’i mizë…

KRYETARI

(tue u çue me dalë)

Ktu bisedës po i hjekim vizë.

Beledija e Kryeqyteti

Na grishë n’darkë n’hotel t’Ismetit.

Prandej, lutem, n’orën tetë

Sonde t’gjith aty me u gjetë.

(Dalin).

Rruga e Dibrës — Tiranë

BABATASI

(me vedi)

Besà-bésë, si m’duket mue,

N’shkojshin punët si kanë fillue,

“Popullore” as “Opozitë”

S’kan me qitë kurrgja në dritë;

Mú po drue fort se njiditë

N’bèlá shtetin kanë m’é qitë

Shoq me shoq tue u kacafitë.

Dishka m’vjen se jam tue ndi

Erë baroti npër ajrí…

NJI POLIC

T’u ngjatët jeta! Zotëni,

Komisari n’Polici

Nesër t’pret, “ora më tetë”.

BABATASI

Po, për ç’punë? — A ban me t’pvetë?

POLICI

Sod kanë ardhë e bâ davá,

Kin’ demek se ti i ké rá

Kamxhik qafës nuk dij se kúj.

BABATASI

Kâm me ardhë, jo, po mos drúej

(Polici shkon)

A shef ti! Paska paditë

Kambë-kujrrili i faqes ngritë…

Gjâ njimênd për t’u çuditë

Puna e atij zogut gomarit

Që páçë blé prej katundarit

N’rrugë t’Kavajës. Asht nieri s’parí

Mandej bahet zog gomarí;

Atëherë nieri prap se prap,

Edhe lshohet, madje vrap,

Me paditë té komiseri.

Si asht kjo punë: Gomar’ e nieri!



* * *






Akt’ i dytë — Neoshqiptarët

Hoteli “Internacional”


Të gjith mbasditën vlon puna në “Restaurant” të “Internacjonalit”, për të bamë gati “sofrën” për ministra e deputetën. Ndihet krisma e tryezavet kah përbaren prej njanës anë m’tjetrën të “Restaurantit”. Vetë Ismet Efendija drejton punën, tue i dhanë urdhna herë njanit herë tjetrit ndër shërbtorë. Edhe tryezat vehen ndër vende e mblohen me sofrabeza, aviten karrigat, bárën gotat, shishet, boskat, çinijat e gjithshka lypet për me shtrue nji sofër për zotni. Ismet Efendija, tue pa se Koço, i pari i shërbëtorve, po shtronte mbi nji tryezë nji sofrabez që nuk ishte krejt i pastër, i thotë:



ISMETI

Ç’bën, or’ Koço?.. Tyke parë

Se tavolja është e pa larë,

Pse t’a shtrosh m’trapez s’e dij?

Shtro një tjatër. Pastërti

Lypset për n’hotel!

KOÇO

S’ka gajle,

Zoti Ismet. Pse gjith kjo lajle

Për ca dylme delenxhi,

Që gjer ndër paçaxhi

Kanë fâ barkun me mëlçi

E me speca – e kastraveca,

Pështetë për dy copa dërrasa

Të tërë neje e të tërë plasa,

Keq mbërthyer n’dy këmbaleca,

Që londiten porsi shtrrjegullë,

Njërën këmbë zerë me një tjegullë,

Sofrabeza është mjaft e dlirë,

Rrahë n’ujti e… s’ka m’e mirë:

Pse ta ndërroj, tash, kèsh t’a dija?

Për ata myshterit’e tija

Haxhi Filja mbi trapeza

S’e ka adet t’shtrojë sofrabeza

As të lara – as të palara.

ISMET EFENDIJA

Ç’janë, or’ Koço, kto dumbara…

Se ata neve i kem’Ministra,

Direktora e Deputetën…

KOÇUA

(nën za)

Mirë do t’bëjnë të blenë kapistra,

Për t’a varur në to vehten.

ISMETI

Janë ogiçat me kumbonë,

Të cillt kombi i zgjodh tash vonë:

Përandaj detyra t’onë

Është që neve t’i nderojmë,

– T’jenë si t’jenë, po – dhe t’i çmojmë

Gjer sa t’gjinden n’at detyrë.

(Ganiut, drejtorit të gjelltores së Hotelit)

Tani ti, Gani, a ké kqyrë

P’r ato pula e gjela deti

Në janë pjekë a jo. Pëveti

Shërbëtorët për “majonezën”

A ësht gati; përse trapezën

Un do t’shtroj. E, kqyr, Gani,

N’gjithshka t’ketë pastërti:

S’ka p’r ’i “rostarant” reklam

Më të mirë se gjellët pa vjam,

Vera – verë, raki – rakija,

Birra e ftohtë, hesapi i dlirët,

E mbi t’gjitha pastërtija,

Me fjalë t’ëmbla, erz e shpirt.


Prendon dielli. Tiranasit endën e shendën rrugave të qytetit, si të burgosunit n’oborr të burgut; merzitshëm. Nisë ndriçimi i qytetit. Aty-ktu nëpër dritare të do shpijave shifen kè xhixhillojnë do “stearinë”. M’minare të xhamisë kundruell “Internacjonalit” në njan’anë hidhet nji zhel kuq e zi, i dalun bojet: Flamuri kombtar; në tjetrën varet nji fener, me nji qiri vjami ndezun mbrendë. Nji fmij, me nji vandak gazeta nën stjetull, gërthet: “Ora e Malevet”; nji tjetër: “Republika”; ma përtej: “Dajti”, “Opinga”, “Kombi” etj.

Në kafehane t’ “Internacionalit” do deputetën kan xanë vend ké ’i tryezë e veçueme në nji skutë të salonit. Tash e ma vonë ndihet shegerti tue bërtitë: Një kafé! Tri “mastika” me meze! Një çaj! Dy deputetën – njani “popullor” tjetri “opozitar” – kaherë ia kan nisë me luejt tavëll, e ndihen kè, herë njani herë tjetri, tue njeh “zaret”, thonë: shesh-besh, besh-dort, gjihar i se, se-jek, iqi-bir, hep-jek, dy-shesh etj. Nji deputet, që me dy a tre vetë tjerë rrité tue i shikjue, thotë si nëpër dhamë:



“Popullorja” brigje-brigje:

Digje, Bedri Peja, digje!

(Gaz në salon)





Rruga e Dibrës


Djelmnija e zyrevet të Tiranës, për rasë të hapunit t’Asamblesë, ka organizue nji “fjakolata”. Do ksi djelmsh, janë para me flakadane në dorë, e shumë nxanëse e nxanësa shkollash, përcjellë prej mësuesvet, bijnë rrugave të qytetit tue këndue kangë kombtare. Kur mbrrijnë para “Internacjonalit”, gadi të gjith deputetët, ministrat e të tjerë të grishun, gjindenin kush në “kafe”, kush më “trotoire”, kush edhe në “restaurant” të hotelit. Ndijnë kangën e poterën edhe të gjith derdhën në rrugë të Dibrës, ku ndodhen disa të tjerë të pa punë e apatikë. Aty ndalet “fjakolata”. Atëherë nji dallkauk hyp m’nji karrigë – samârë e ia nisë me folë me të madhe e me nji zâ ushtori:



O ju hallk! O kallabllek!

Efendëm… n’kté ditë… demêk…

Asambleja e çel më së pari:

Dovlet m’vehte u bë Shqiptari…

NJI TJETËR DALLKAUK PREJ POPULLIT

Sorrën m’ballë e kryqën m’krah…

DALLKAUKU

(me vedi)

Tobe estagi furullah!

(me të madhe)

Çynçi neve jém’ Shqiptarë,

E, jo grekë ose bullgarë,

S’jem’ kristjanë as muhamedanë

Se né “Ingjill” edhe “Kuranë”

Hjedhë i kemi mbi tavanë.

Besà t’ënë ësht Shqipërija

(me vedi)

Meazallah!

(me të madhe)

Se né kisha edhe xhamija

Na kanë darë – na kanë përçarë

Si mos t’i’m trima Shqiptarë:

Gegë me opinga… e Toskë me çizma.

Poshtë dasija e fanatizma!

DO KASAPË

(gabimisht)

Poshtë Shqipnija!

DO MUHAXHIRË

(tèk s’kuptojnë fjalët e oratorit bërtasin)

“Rroftë” Turkija!

DALLKAUKU

Shqipërin’ né e kemi bërë,

Me gjak larë e kemi të tërë.

Smajl Qemajli, një dëshmor

Me ’i guzim fare madhshtor

Erdh nga Beça me pampor

Ngriti flamurin në Vlorë,

Dhe muer qeverinë në dorë;

E, për Shqipërinë e gjorë

Bëri luftë me tradhëtorë:

Me Izet Pashajn…

DIKUSH PREJ POPULLIT

Me Esat Pashajn…

DALLKAUKU

Po, me Esadin – pastë rahmet –

Atdheun nxori n’selamet…

Rroftë Flamuri kombëtar!

NXANËSAT E SHKOLLAVE

Rroftë Flamuri kombëtar!

DALLKAUKU

Se né jemi “oksidental”,

Kém’ namuz e kém’ moral.

Dhe jém njerz me karaktérë

Fjalën fjalë punën me ndérë…

BABATASI

(nën zâ)

Elè mâ, po ndër teftérë.

DALLKAUKU

Për Shqipëri vdesim të tërë,

Se ktu s’ka, jo, më begllerë:

Neve jemi demokratë

Me “kapello”, me “kravatë”,

Edhe jémi liberala…

BABATASI

(me vedi)

Me “tanuz”…

DALLKAUKU

…e intelektuala.

Duhen mbyllë shkollat private,

S’ka kush tager edukate

Përposë shtetit. Se edhe kleri

Dasinë n’popull don ta shtjeri

Me theorira dogmatike

Për qellime politike,

E, kè s’don që muhamedajtë

Të martohnën me t’krishtera,

E, as don që kalamajtë

T’zënë në shkolla të përzjera

Çupa e çuna, pa kqyrë fera

Të zënë dije e marifet

Për t’qitë kombin n’selamet:

Për t’i sjellur lumtërinë

Se kristjan – e muhamedan

Sot, shyqyr, jem’bark e shpinë…

BABATASI

(me vedi)

Njani sjellë e tjetri mbarë…

DALLKAUKU

Por kem’ vllezërt kosovarë,

Kosovarë, po, edhe çamërjotë:

Shqipëtarë shumë patriotë:

Që po vuajnë nën zgjedhë të barbarit,

Sepse janë gjak Shqipëtarit.

Ësht detyra t’ënë prandaj,

Burrë e grua e kalamaj

Që t’i fusim n’Shqipëri:

Të mos i lëmë të heqin zi.

Për nën Sllav’ e nën Greqi.

Rroftë Kosova me Çamri!

Rroftë Flamuri kuq e zi!

Rroftë sa malet Qeverija!

ZYRTARËT

(tue rrahë shuplakë e tue britë)

Rroftë sa malet Qeverija!

NXANËSAT E SHKOLLAVE

(tue britë të madhe)

Rroftë Flamuri! Rroftë Shqipnija!

DALLKAUKU

(tue vazhdue turbull)

Muhamedanët, pa këqyrë fera,

Edhe s’don që në skoli

Çupa e çuna bashkë përziera

Të na rriten n’dituri

Si ato lulet n’një saksi.

Konferâsi i Lundrës bëri

Shumë një gaffe kur prej një zëri,

Po thua tërë Dipllomacija

Avropiane, Franca e Anglija

Dhe Rusija vún dorë

Që nga Shqiptarija e gjorë

Mbarë Kosova të shkëputesh

Dhe, n’Çamri Greku të futesh.

Rroftë Kosova me Çamri!

Rroftë Flamuri kuq e zi!

Deputeti dallkauk ulet prej karriget. Hyp Mati Logoreci

NJI NACJONALIST

(bërtet sa kurr ka në krye)

Rrnoftë! Rrnoftë veterani i Arsimit!

NXANËSAT E SHKOLLAVE

(në brohori)

Rrnoftë! Rrnoftë veterani i Arsimit!


Luigj Shala ul sytë, Ndue Paluca vrâhet, Aleksandër Xhuvani kthen në shpi, Hilë Mosi hin në kafe e lyp nji “uzo”, Gaspër Beltoja thotë “Oll rajt”!, Gaspër Mikeli ved me vedi thotë: do qitë edhe nji mësues muhamedan me folë.



MATI LOGORECI

(tue u falë nderës t’ulun të kresë)

Zotëni! – Pa histori,

S’ka jetë kombi, as s’ka gjallni.

Historija né ma s’miri

Na difton se n’shekull niri

Nuk do të shkojë hiri e pa hiri:

– Kudo rasha – mos u vrasha

E si thonë: hallakatrum;

Por me mûnd e me mênd shum,

Si n’qytet ashtu n’katund,

Për n’mos dashtë që kulihum

T’bjerë e t’mbytet n’ujë t’pafund.

Edhe na, pra, sado vonë,

Do t’a kem’historin t’onë,

Pse ndryshe Shqipnija e shkretë

S’ka gjallni as nuk ka jetë.

Veç se shka? Se me reklame

E me rrêna e me korrnâme

Nuk po shkruhej Historija.

Qé, po zamë nji ky zotnija,

Që ktu foli para méje

Shum do sênde fill prej kréje

Trillue i ka e qi n’Shqipni

Nuk kan ndollë – kè un mûnd t’a dij.

A se, ndoshta edhe kam ndollë,

Por jo kshtu si e túer ky hollë.

Thá, bjè fjala, ç’m’herë të parë:

“Çynçi neve jem’ Shqiptarë

E, jo, grekë a se bullgarë”.

Bullgarë jo – por grekë tham po.

Grekë e turq e serb der m’sod,

Që n’Financë s’u bâmë na zot,

Ka pasë vendi, besà, plot:

Gadi t’gjith Shqiptarët e sotit

Serb a grek a turq kjenë motit;

Se Shqyptarë, fis i Kastriotit,

Kè e dij un, kurrkush s’ka kênë,

Për posë se nji grusht të kshtênë,

Do malcorë e katundârë

Që n’Financë s’kân pasë kurr zár,

Shì për kta qi ishin Shqyptarë.

Prandej s’dij përse a ndopak

Me i zânë n’gojë kto fjalë n’sokàk:

Djé turq, serb e grekës ç’i bani

Sot Shqiptarë s’e dij…

NJI GJIMNAZIST

Sahâni!

(gaz ndër nxansa)

MATI LOGORECI

Mandej prap, zotni, oratori

Po na thotë me zâ ushtóri,

Due me thânë me zâ të naltë,

Rrumbullak tue theksue fjalët

Porsi t’ishin të vërteta

E, jo dokrra e fjalë të shkreta:

“Shqipërin’ né e kemi bërë

Me gjak larë e kem’ të tërë”.

E din vetë, kujtoj, zotnija

Se janë rrêna kto fjalë të tija,

Se ai Shqipninë nuk e ka bâ.

Ai ka ndêj n’borë e n’murrâ,

N’Tarabosh e kah Tetova,

Zi tue hjekun si sarova,

Edhe asht thá e bâ tërfurk

Veç për t’lânë Shqipninë nën Turk,

Për nën thundër të Sulltanit,

Ndërsa tjerë shqiptarë “sahânit” –

– Leprin n’bark e dreqin n’kokë –

Kjen kapë fyt-a për tokë

Kush Shqipninë Grekut m’ia shitë,

Kush n’Shqipni Serbin me qitë,

Por jo kurr Shqipni me mkâmë,

S’kjem prá nà Shqipninë q’e bâmë.

Tjetër kush Shqipninë ka bâ,

Se na vetë, haram!: Kurrgjâ!

Záti gjâ kurr s’kem ndërtue

Veç shka prish e shka rrënue;

Na veç, po, kur kemi pá

Se kund shpnesë mâ nuk po ká

Për me e bâmë Shqipninë me kjá

Për nën Turk a Grek a Shkjá,

Atëherë ngrefë kem’Qeverinë

Sa për t’marrun n’dorë fuqínë,

Për me repë mandej Shqipnínë.

Po, por tjetër âsht Shqipnija

E, prap tjetër Qeverija:

Për liri të Shqiptarisë,

Përposë burrave t’Malcisë,

Kurrkush nesh s’ka luejtë nji gur,

Megjithëse kryq e tërthuer

Po derdhë pare sod Tirana

Për “patriot” e “veterana”,

Për “dëshmorë” edhe “therorë”,

Ktij mbaj çunin, atij çupën,

Asajë me pare mbushja kupën,

Kin’ demek për grue “dëshmori”.

ÇAKO

(Babatasit)

Besà, pra, s’thotë keq Matija:

Sado qi kto fjalë të tija

Shum ndokujë, q’i kem’ për ngjat,

S’do t’u bijnë tham për shtat;

Pse e vërteta asht kjo, zotni,

Që për komb e për liri

E, për t’mjerën moj Shqipni

Kanë luftue malcorët e shkretë,

Ç’merr prej Krujet e përpjetë.

Se ortodoks, muhamedan

– Qi rrim sod me lugë n’sahan

Kush dëshmorë, kush veteran –

Për Shqipni kurrgja s’kem bâ

Mè sa plàk e kalamá.

Çka â ortodoks, ka dashtë Grekinë,

Karadakun e Serbinë;

E shka â turk, ka dashtë Turkinë.

E vërtetë, se mâ se ’i herë

Na ortodokst kem bâ poterë

Me turki, po ti e din vetë,

Jo për ketë Shqipninë e shkretë.

A po turqt? A për Shqipni

Sa herë grî janë me Turkí?

Po, tamam, pra! Për bidate,

Për ndo’i Pashë, ndo’i kallavrade,

A për t’rrasun ma mirë zhabën,

Por gjithmonë, po, për t’mbajtë “babën”

Në Shqipni…

BABATASI

(Çakos)

Jo, mirë po thue,

Kshtu m’dan puna edhe mue.

Megjithse ndoj Belkameno

Ase ndo’i Mihajl Grameno

Aty-ktu asht gjetë n’Toskni

Për me rrokë armët për Shqipni;

Si edhe ka zotni korçarë

T’cillt kanë kênë e mbetë Shqiptarë

Tue vue gjânë n’rrezik e jetën,

Edhe n’kohë n’t’cillën të shkretën

Mori Korçë Greku e pat shtrue,

Prap se prap, drejt me kallxue

Malësori ka luftue

Kurdoherë për Shqiptari,

Për liri e për kombsi,

E, për Flamur kuq e zi.

Záti s’ka Shqiptar t’vërtetë

Veç prej Krujet e përpjetë.

MATI LOGORECI

Për mâ tepër oratori

Kshtu bisedën gjatë e tori:

“S’jém kristjan as muhamedan;

Se né “Ingjill” edhe “Kuran”

Hjedhë i kemi mbi tavan;

Besà t’ënë ësht Shqipërija,

Se né kisha edhe xhamija

Na ká darë, na ká përçarë”.

Kinse kshtu se sod ndër né

S’kqyr mâ kush besim, as fé,

Veç kombsi, liri e Atdhé.

Edhe kjo, zotni, asht rrênë;

Pse si motit qi ka kênë

Kshtu edhe sod shka asht Shqiptar

Asht dintar a se fétar

E â der n’thundër fanatik,

Njeni tjetrit fjesht anmik;

E për kryq a për “jebrik”

Veç pse s’ka, ndoshta, kërçik,

Se për ndryshe “adalet”

Kisht’ me bâm mbi shokë të vet.

Jo, po, t’tana kto janë rrêna,

T’tana rrêna e kaçarrêna,

Edhe petlla qitun n’ujë,

Pluhën sysh për gjinde t’huejë:

Thue se t’huejtë janë teveqela,

E, jo mâ do biramela

Me t’dhânë voen, besà, pa t’kuq,

Me t’shitë gogla për kakruq.

Janë pallavra, zotëni,

Fjalët që t’madhe ktu n’çarshi,

Porsi t’ishte n’nji ùk shpati,

Petulloj tash deputati:

“Se kristjan e muhamedan

Janë, shyqyr, sod bark e shpínë”.

Ah, jo, n’thes minarja s’hínë!

Se kto fjalë stereotipike

Janë këlbaza e njaj “klike”,

Që, strukë mbrapa Qeverisë,

Do me sjellë punët e Shqipnisë

Mbas hesapit të Turkisë.

Ktu, po, asht “soni”. Nuk janë gjâ

Këto fjalë, jo. Për me bâ

Që Shqipnisë t’i epet e mâra,

Ktu njiherë e pikë ma e para

Doemos lypet, që n’mjet t’vetit

Të gjith qytetsat e ktij shtetit

Shoqi-shojnë t’a mbajnë për vlla;

Se për ndryshej Shqipni s’ka.

Mbasandej lypet drejtsija,

N’mos daçim që t’hupë Shqipnija;

Por drejtsi, jo hipokrizi

Për t’mos tjerrë punët tortë

E ujë për t’mos t’bartë me shportë,

Lypet, po, nji dorë e fortë,

Që, me t’butë ase me dhûnë,

Drejtësinë me qitë në punë.

Sa për fjalë qi ktu oratori

Varg për muhaxhirë na i tori

E vërtetë se na detyrë

Kém’ me pritë edhe me i kqyrë,

E për bukë mos me i lanë keq:

Por për bukë, jo për përpeq.

Pse edhe askund s’asht punë urtije

Me vú shteti zota shpije

Muhaxhirët ndër né. Nji nieri,

Që s’ma ká plâng as shpi, bâ zhiri,

Që prandej shka me djêrrë s’ka,

Veç çka me fitue, bèlà

Manà, mund t’i gjindet shtetit

N’politikë a n’punë të budgetit;

Sidomos, po, n’punë t’budgetit;

Pse kollaj mund t’i hánë shpina

Me pasë vila e automobila,

Me mblue n’Bankë “Rushpa” e “Sterlina”;

E, aj që kjé der djé “teneqe”,

Me blé mylk edhe qiflleqe,

Edhe kshtu lânë me u rritë thojt,

Shqipnis s’mjerë edhe patkojt

Me ia hjekë, se mâ likurën

Po se po: Herë shto “faturën”,

Herë ngatrro ndër “konçesione”,

Tash ndër “djeta” e ndër “pensione”

Tash… eh ku t’a di un i mjéri!

Veç se e di, që larg tefteri

Mund ta qesë popllin e ngratë,

Qi s’po i del as buka thatë,

Për me mâjë do zogj shqiptarit

Prej Sanxhak-Novi-Pazarit.

Prej Dobrugjet, prej Kosovet,

Prej Prishtinet e Tetovet

T’cillt po thonë janë Shqiptarë,

Brez mbas brezit m’gjèt të parë:

Fjesht Shqiptarë, po të gjith kotrum,

“Të lumt na, se shum, se shum”!

– Për zogj t’rikës, të cillt ndoj kllukë

Me zogj t’vet nën fletë i strukë,

Klluka thotë se pula janë.

Por i zoti qi ka dhânë

Voet e rikës me çilun pula,

Aj e di – ia di edhe ksula –

Se s’janë pula. Veç, kè atij

Mishi i rikës i shtjé lakmi

E pse drò se rika vetë

Zogj nuk çilë, aj kllukës nën fletë

Voet e rikës n’furrik ia qet,

Që t’i çil e zogj’t’i rrisë,

Tue kujtue se janë të vett.

Edhe kshtu, po, i zoti i shpisë

Nëpër kllukë, qi zogjt s’dallitë

Po ka rika edhe me shitë

Sa me ngrânë edhe pa bukë.

Ndiç po thâm, për popllin kllukë

Muhaxhirët janë fjesht Shqiptarë

Brez mbas brezit n’gjèt të parë:

Fjesht Shqiptarë, po, të gjith kotrum:

“Të lumt ná, se shum se shum”!

Por shka janë tamand, me thanë

Nuk po e dijte as birameli

Zotëni Pandel Vangjeli:

Veç se i njef zoti Salí

Vuçiterni: Biringjí

Ardhetar, besà, edhe kyt:

– N’dashtë se rima t’bâjë tehyt –

Atdhetar, po, e fjesht Shqiptar.

Jo, Shqiptarë me nandë likura,

Të trasha fort, edhe mendiz,

– Elè mâ mendiz për ura –

E mbi t’gjitha hoxhë telbiz:

Veç se hoxhë mjaft tekahyt,

Der sa kjé pa u bâ Shqipnija,

– Dikur Shqype, sod kjé qyqe –

E, endè bâ s’isht hoxhë modern,

Pa “çallmë” m’krye e mjekrrën shyt;

Pse aso kohe zotënija,

– “Çallmë” kur barte n’Vuçitern –

Po e kisht’ pasë punën n’telhyqe. –

– Asht uzdajë se Asambleja,

Me statute e ligjé të réja,

Ka me dijtë me i dalun zot

Kësaj Shqipnije për shum do mot,

E, me pritë që ndo’i “patriot”,

Ndo’i “dëshmor” a “veteran”

Mos t’a lshojë t’mjerën n’zalldan,

Veç për t’mbajtë lugën n’sahan.

Prandaj, t’thrrasim t’gjith nji zâni:

Rrnoftë Shqipnija!

NJI GJIMNAZIST

Edhe sahani…

Nxanësat e shkollave nisin me kndue Hymnin e Flamurit “Porsi fleta e Engjllit t’Zotit”. Kur fillojnë përkthesën “Bini Toskë, e bini, Gegë”, Babatasi, tue përcjellë kangën, këndon nën zâ:

Bini, Toskë, e bini, Gegë!

Shoqi-shojnë shkoni tue djegë!

Bini n’pshesh! Bini n’laknorë!

Trima, mbrendë! Me dorë! Me dorë!






Akt’ i tretë — Në Restaurant


Kryetari i Bashkisë së Tiranës e Kryetari i Asamblesë qendrojnë përballë e, me fesa të thijtë në krye, kanë xanë kryet e vendit. Mandej, Ministra e Deputetën e tjerë të grishun, ndër të cilët edhe BABATASI, janë ulë kush ndër vende t’caktueme, kush aty ku mbas gjaset i duket se asht té vendi. Disa shikjojnë jo vendin që mund t’u takonte, por nierin ngjat të cillit dishrojnë me ndêjë. Kshtu:

KRYEKUNGULLI me TERRTABUCLECIN; VESHLLAPOTA me KRYEMATAREN, SURRATQEREPI me FTYRFUDULLIN, KRYETULI me GOJOPANGEN, HUNDSPECI me HUNDKASTRAVECIN e tjerë, sidomos dallkaukë aty-ktu, rreth e rrotull. Diku atje poshtë ka xanë vend edhe MIHAJL GRAMENO. Në fund të salonit nji INSPEKTOR ARSIMI, që s’din shqip, pshty prej Turkijet në Shqipni. Në fillim mbi tryezë nuk ka pije, por Deputetënt lypin shumica birrë, ndokush edhe “mastikë”, edhe menjiherë u mblodhën tryezat me shishe birre, si lâmi i grunit me korba. Kush s’pijte, filloi me hangër minestrën që me kohë ka pasë kenë dikue (qitë) ndër çinija. Tue u çilë shishët e birrës, xen me u çilë edhe llapa e zotnive të grishun e nisin me bisedue, kush vesh m’vesh e kush t’madhe me shoqi-shojnë, tue thanë fjalë që me u ndie edhe skaj më skaj të salonit. Kah herë VESHLLAPOTA po flet dishka nën zâ me KRYEMATAREN.




DIALOGU I

Veshllapota e Kryematarja



VESHLLAPOTA

Si vjen devri edhe zamâni,

Me u seritë mbi vedi insâni!

Me u seritë me bâ çudi

Kè do punë mund t’bâjnë vaki,

Për të cilat kujton nieri

Se s’mund t’mbijnë hiri as pa hiri,

Por që rrotull tuj ardhë jeta,

Tue u endë moti ndër stinë t’veta,

Ato dalin fjesht t’vërteta,

Edhe bindet nieri i shkretë

Për shka mund të mbîj n’ketë jetë.

Qé, po zamë, sot njizet vjet

Me pasë kapë kush muhabet

E me t’thanë se ’i ditë m’mbretni

Do t’na mbahej kjo Shqipni,

Shqipni e keqe – e krejt teneqe –

Un, për vedi, do t’kish thânë

Se até mêndt krejt e kânë lânë,

Se trûtë m’qafë atij i kan rá

E asht krejt potkojsh ai lá,

Me u ruejt n’timarhane t’ndryeme.

Mirë, po, sod kjo â punë e kryeme,

E un, zavalli, me ’i kalë thîja,

Do t’vikas rrugve si fmîja:

Rrnoftë Flamuri e rrnoftë Shqipnija!

KRYEMATARJA

Meazallah! Se ç’kemi pritë,

Ç’kemi pritë – ma pá n’ketë ditë:

Me ia njitë vedit “Shqiptar”,

Arnaut – e npër pazár

Endu e shendu vi e vi

Përmbas Flamurit kuq e zi,

Tue britë t’madhe: Rrnoftë Shqipnija!

VESHLLAPOTA

E prá, e di, ti lum zotnija,

Se si vetë, po tash do mot,

– Kur ktu urdhnote tjetër zot –

E ná ’i’m n’ “fès” e n’ “redingot” –

Kam lá lesh pa kqyrë shka â mshira,

Me t’gjith njata shqiptarë qafira

Që i kam gjetë se për Shqipni

Kan punue, e për liri

E për Flamur kuq e zi

I kam rrahë, i kam mundue,

Tokë e shpi u kam pushtue

Shnjerzue u kam un vajzë e grue,

E i kam kalbë, besà, n’hapsane,

E i kam tretë syrgjyn n’Adane,

U kam dhanun mal e shkrep,

I kam marrun për gazep,

Un, po, vetë, po, bendenyzi;

Pse mehmurët që çonte Yldyzi

Ishin t’butë e s’ki’n kyvet

Për me e bâ Shqipninë terbjet…

Si kjé puna, tash, s’po di,

Qi ná u bâ né kjo Shqipni,

Kshtu, pa pritë e pa kujtue:

Punë që kurr s’e kish mendue!

KRYEMATARJA

Eh Shqipnija – lum zotnija,

Ajo u bâ, pse kshtu desht fati:

Diku fati – diku Frati,

Diku miku – diku anmiku,

Ku letrari – ku atdhetari,

– Që pshtue patën nga litari –

Elè Austrija – me singija,

Dér që s’mbrami u bâ Shqipnija.

(Dikush gugson të madhe në salon.)


Mkamsit bijnë “pilafin” m’tryezë. Nji palë Deputetën nisin me u xanë për punë të “pilafit”: kinse “pilafi” ka kenë tash 500 vjet e tektej – ideali i shqiptarvet, për mbas të cillit motit nji palë shqiptarë s’kishin marré e turp me pshty më Fé e Atdhé, më sa do tjerë s’kan turp sod me shkelë n’erz e besë e burrni.




DIALOGU II

Kalangerrçi e Kryekortolla



KALANGERRÇI

Jo, po, vetë – e kam pa rrênë –

Kurr shqiptar – tobè! – s’kam kênë,

As s’kam dijt se shka â Shqipnija,

Shka Gegnija – e shka Tosknija,

Shka kombsija – e shka lirija,

As shka t’zijt asht Qeverija;

E as kam pasë un dijeni

Për at Flamur kuq e zi,

Që tue hjedhë rri për terthuer

Atje nalt mbi Prefekturë,

Ku pat kenë “hâna” dikur.

Se un tash vonë jam bâ Shqiptar,

Kur jam shkrue s’pari zyrtar

E mu lidh rroga n’frang ar.

KRYEKORTOLLA

Po a ’imênd lypet që ’i zyrtar

Domosdo të jetë Shqiptar

Për me marrun rrogat n’ar?

Se, as un kurr Shqiptar s’kam kênë:

“Shqiptar” do me thanë i kshtênë!

KALANGERRÇI

“Shqiptar” s’do me thanë asgjâ…

KRYEKORTOLLA

E po atëherë? Si me ia bâ?

KALANGERRÇI

Kollaj fort. Njiherë vên n’krye

Nji ksulë t’thijtë, disi m’njân’ sye,

Për me dajtë dishka rrebèl,

Edhe ngrihu kacagjèl

Mbi shokë t’ue: P’r’i burrë Shqiptar

Asht si “shan”, me kenë krenar,

Çehre-suz, brutal. Atbotë

Zén n’gojë Lékë e Kastriotë…

KRYEKORTOLLA

Allahile! – Se t’rashë n’fjalë –

Disa herë kam dashtë me t’ndalë

E me t’pvetë, shka asht ky Kastrjota,

N’gojë që e zânka ktu mbarë bota?

Turk a i kshtênë – a shka ká kênë?

KALANGERRÇI

Ky ká kênun nji krutânë:

Elez emnit i kan thânë

– Shqip, demêk, Gjergj kisht’ me ’i ardhë –

Edhe ky, moj faqja e bardhë,

Paska kênë, po thonë, nji zdap,

Hukubet i madh, sa ’i trap,

Me nji mjekërr për gazep,

Edhe kênë paska kasap,

Që nuk pritte veçse skjèp

Për “babajn” e teqes s’Krues,

(Kushrî i parë nga ana e grues…).

Qatje vonë – për ç’punë s’e di –

Paska rá Mbretit hasí

Edhe hikë e dalë kah Zhuba,

Ku na u bâkà me do cuba,

– Brac i keq – tue vjedhë ndo’i shtrrí,

Der’ që e kapin dy zaptí,

Dy djelmoça – si kaprroça,

Me mustaqe vesh e m’vesh,

Të cillt lidhë t’a çuen në Lesh

E, ta rrasën mbrendë n’hapsane.

Aty, atëherë, ky kopilane,

Tue ngranë kastraveca e fiq

Mori ethet edhe diq.

Diq e shkoi, si mos t’kisht’ kênë

As turk dinit, as i kshtênë.

KRYEKORTOLLA

E, m’atëherë pse m’e përmêndë

A ndopak, thâm, ketë belá?

KALANGERRÇI

Po, por t’kshtênët e mbajnë “iljá”.

Prandej ti, tue kênë zyrtar,

Për me u dukë se jé Shqiptar,

Njifarë vllaut me të krishtênë…

KRYEKORTOLLA

Meazallah!

KALANGERRÇI

Po ndonji herë

Ké nevojë – t’a zâshë me gojë

– Merret vesht: Kodër mbas bregut –

Emnin e Gjergj Skander-begut

– Sozyn ia bâmá! – Pse kshtu

E lypë puna sot ktu.

(Prap ndihet nji goksim i fortë në salon.)


MONOLOG



DAUD EFENDÎJA

Ish-mehmur i Turkisë, mbushë dy fulqitë, tue u përçápë e me nji koshë bibe në dorë, vedi me vedi.

Po, po; sod Shqiptar un jam,

E Shqiptar për t’mbetun kam:

Fjesht Shqiptar e zog Shqiptarit,

Mjaft qi t’m’hecë mue rroga arit.

– Jo mâ, thonë nji palë, nuk bân

Nji turk dini, ’i mysliman,

Kênë dikur tebaja i Mbretit,

Sod, “Shqiptar” m’ia njitë aj vedit,

Me britë rrugave si fmija:

Rrnoftë Flamuri! E, rrnoftë Shqipnija!

E mehmuri i nji Turkisë

Me marrë rrogat e Shqipnisë! –

Xhanëm, po, s’po them se jo:

Se mâ ná t’Dauletit jina,

As t’gjallë pa Daulet nuk kina,

Veç, p’r’i herë, Daulet s’po ká,

Mandej vetë, manà, n’belá

Kish’ me rá, pa ’i mehmurjét,

Sado t’vogël, n’hyqymét

Të Shqipnisë, që, sado shkrét

T’mujë disi me gjeçenisë,

Mirë a keq, me u beshletisë.

Se manà, kaq qesatllêk

Ka kapë vendin sa, demêk,

S’ké pse del n’pazar aspàk:

Veç me u êndë, po, npër sokàk,

Me pi kafe – me çá llafe;

Se, për punë me bismiláhi,

S’ké shka bán n’pazar, valláhi! –

Veç se as kjo Shqipnija e jonë

S’po ishte, besà, ashtu si thonë,

Krejt e keqe – edhe teneqe.

Qé njiherë e pikë ma e pára,

Për me folë si e lypë e mâra –

Nji kjo e bardha Shqipni e jona,

Qi lánë rrogat n’napoljona –

S’po m’â vên mue gjunin n’bark

Që m’i a njitë un vedit “Mark”:

Me prishë ditt e ramazânit

E me dalë dinit e imânit.

Bilè… nejse. Mbasandej

E dijnë t’vogjël edhe t’mdhej

Se un për dije jam krejt bèrr,

Lé e rritë, si thonë, në térr,

E se asgjâ, harâm, nuk dij.

Jo, për dije, dij pak fort,

Pse, kur un kam pàs kênë fmij,

Në mejtèp m’çojshin me zòrt:

Kshtuqi sod un, për kah dija,

Jam – si me thânë – mjaft bagti,

Nji sênd që, po, vetë Turkija

Si këlbazë m’pshtyni n’Shqipni:

M’qiti jashtë, shkurt llakërdija,

Kè asaj gjâ s’isht tue iu dashtë

Pa gjâ n’xhep e me byk n’rrashtë.

Por, po e zâmë se un dishka dij,

– Se prap Turku ktu n’Shqipni

Po sundon, si pat sundûe

N’ato kohë qi kan kalue, –

Sa meash, thue, do t’m’kisht’ dhânë?

Pesqind grosh n’muej, shum me thânë!

Po, por kjo Shqipni e jona

Rràsh njizet m’ep napoljona

Rrogë në muej, pósë se aq e mâ

Marr nën dorë. Eh!.. shka me bâ…

Kshtu po e kishte kjo dynjâ:

Dy nën dorë e tri nën thue,

Un për vedi e ti për mue – …

E pra vetë mezì me kndue

Që dij shqip: Se mâ me shkrue,

Pak e aspak. Do t’kuqem n’ftyrë

Me pasë kush me ndejë tue m’kqyrë

Kur vé imzan. Prandej me mhyr

Un nënshkruej akte zyrtare,

Kah për shkrim dora s’m’bân pare.

Pse, prá, tash, përse un dikur

Pata kênë tebaja i Mbretit

Edhe kênë pata mehmur

Nën Turki, Shqiptar sod vedit

Mos t’ia njés: Edhe, demek,

Prej Shqipnisë mos t’marr ajllék,

Mbasi sod un në Shqipni

Po i kam punët mjaft n’terezi?

Përposë ksaj – kam shum uzdajë,

Uzdajë t’ngulët e jo hava,

Mbasi kam un nji akraba

N’Ministri – ngjati, Zo’jetën! –

E kam miq do Deputetën,

Se do t’zgidhem veteran:

Kin’, demek, se un nji zaman

Qindrue paskam për vatan,

A, si thonë sod, për Atdhé,

Tue bâ nâmin n’turq e m’shkjé:

Turqt tue i vrá e shkjét tue i pré!

Ani turqit!.. Sa për shkjé,

Lè se vrá nuk kam kurrkênd,

Por, mos tjetër, nëpër mênd

Sa kjé Turku në ketë vênd,

Do t’m’ket shkue kjo punë, thâm, shpesh:

Si me i bâ, demek, t’gjith pshésh.

Por për turq… a bân vâki?!..

Si m’kan shpifë ketë punë, s’e di!

Un kam plasë me i ndálë n’Shqipni,

Jo mâ, tash, shì vetë m’ia hí

E, kshtu m’turq me bâ kërdí!..

Ah pà! Pà! Pà! Rrêna! Rrêna!,

Xhânëm! Rrêna e kaçarrêna!

Un vetë turk, paskam pàs vrá Turqit?

Meazallah! Hatá!..

Diku veç ndoj Deputat

E ka hjedhë ketë fjalë për shpat,

Sa me e qitë punën në kllef,

Se, manà, mue gjithkush m’njef

Edhe e din se për Shqipni

S’kam bâ tjetër – kè un e di –

Der më sod, veç se ndo’i fmij.

Prandej fjala veteran,

Që kjo po ishte ’i fjalë taljan,

Shqip mund t’thohet për taman:

Kastraveca për bastan…

Sido kjoftë, si veteran

Kam me pasë nji rrogë mujore

Prej Financavet shtetnore.

Prap Shqipnija – berqavers! –

Dy djelm t’mi, me t’cillt mjaft ters

Kam pasë punën, pse harâma,

Faqezez e dy kryeshtâma,

Zhytë ndër vese e ndër flligshti,

Sa as s’kam mujtë me i pá mâ n’shpi

E i kam pasë primênd havale,

M’i ka marrë e çue n’Itale,

Tue m’u dhânë bursa shkollore

Prej Financave shtetnore.

Edhe kshtu, n’saje t’Shqipnisë,

Ata tallen e gërvallen

Npër sokaqe t’Italisë,

Kin’, demek, po xamë terbjet,

Po xamë dije e marifet:

Endu e shendu poshtë-përpjetë,

Si ata mázat nëpër knetë!

(Ktu gukson njiherë të madhe)

Por kam pasë edhe nji cucë,

Nji gojëshkarpë, nji sybirucë:

Sa kam drashtë se ká me u plakë

Mbrendë në shpi, pa gjetë nafakë,

Pa gjetë kênd që m’ia ngâtrrue,

Tue ia dhânë, belanë, për grue:

Vajza rritë e bâ hargele.

Kur, qé, ’i ditë Ministri i Arsimit

Çon e m’thrret me shum exhéle

– Porsi t’ishte shtet rrethimit –

E me mue, ashtu krye për krye,

M’ban rixhá qi t’éme-bij

Ta dërgojshe der n’Austri

Për me xánë vajza me kcye,

Me m’xánë dájre edhe çapáre,

Që kur t’kthete n’tokë shqiptare,

Pipin n’gojë, synin kakruk,

Për mbas vedi ndoj qén-uk,

Zhaburetën ulë m’njanë sye:

Buzët në t’kuq, marshalla, zhye,

Si t’kisht’ ngrânë fiq kakaréça,

Vetllash repë si peshqt lakéça,

Dy kapakësh setrën shpërthye:

Përmbi gjû kotllën shkurtue,

Krahët der m’stjetlla picakue,

Vesh e m’vesh flokët rrumullue,

Dishka djalë e dishka grue,

T’dijte ajo rrugës me u përkûndë,

Kodër vithet me i lëkûndë,

Me hjedhë kamën, me dredhë belin,

Me këcye “kamsharavelin”,

Kamë për kamë e duer për duer

Me oficera e me mehmurë

Me Njizetetetë Nanduer;

Pse po thonë, ka thanë Luigj Shala,

Gjergj Kokoshi e Qamil Bala, –

Zgjedhun teste mbas besimit –

Se t’gjith vrapi i qytetnisë

E i lulzimit të Shqipnisë,

– Posë se nëpër brýna t’skjapit –

Aj po matej për mbas hapit

Që po bajshin varzat t’ona

Tue kcye ballo npër salona:

Edhe grat – veç jo fort t’vjetra.

Kshtu që sa mâ haptë t’jetë “sétra”,

Edhe kamët e ndoj marroqes

Sa mâ larg t’rrijn prej shoshoqes,

Kur t’kcejë ballo e t’hidhet lepër,

Duen me thanë se njáq mâ tepër

Hapet dija – e qytetnija,

E, aq mâ fort lulzon Shqipnija.

Edhe rrashtat arsimore

I caktuen nji “bursë” shkollore

Prej Financave shtetnore,

“Si mbas ligjit në fuqi”.

Napoljona ar flori,

Për njiherë, mâ mirë nuk ká!

Mue Shqipnija m’doli vllá,

Mâ dahà se vetë Turkija:

Bân fmij grueja e mbâjë Qevrija.

Ku kjo punë mund t’bâjë vakí?

Kurrkund n’jeti veç n’Shqipni!

Jo, p’r’i herë jam n’terezí;

Kurr mâ mirë vedin s’e di!

– Dersa t’m’hecë, prá, puna mârë,

E t’m’hecë rroga në frank ar,

Kam për t’kënë gjithmonë Shqiptar.

Veç jam n’hall me t’ême-bij,

Që sa kthej, belaja, n’shpi,

Ia ka nisë kjo me u zgërdhî

Me harâma djelm të ri,

– Do kodosha batakçi, –

Hà-hà-hà! E hì-hì-hì!

Hì-hì-hì! E hà-hà-hà!

Tobe stagi furullah!

Por pse vetë, ashtu tue e pá,

Shpërvjelë shtatit për hatá,

– Me t’u xânë, vallâhi, syet! –

E, se askund s’po çáte kryet

As për t’âmën as për mue,

As me mshie as me gatue,

As pse digjej tava n’furrë,

Thashë me vedi: Diku burrë

Veç lypë kjo, po, edhe ia fola

Njaj zotnije, djalë esnâfë,

Mjaft i zoti edhe kah shkolla:

Muej për muej ky shtèk tue rráfë

N’at Avropë për reshperí;

Serè s’mirë, taman zotní.

S’dij kù t’zijt paska pasë ndie,

Edhe ’i ditë vjen tue turfllue,

E po m’thotë me sherbesllek:

A imênd, babë, don me m’martue?

– Hik, mò, i thashë! Maskarallek!

Nuk t’vjen marre, vajzë tue kênë,

Punë martese me përmêndë?!

Un nuk dij se ku e ké kryet

E, sa mirë të bâjnë ty syet,

Babë e nanë tue i pasë sod gjallë,

Me m’xânë mue n’gojë ketë fjalë?! –

Mirë, po kuçka ç’merr e ç’m’thotë:

Ti, mor’babë, jé njeri idjotë,

Injorant e fanatik,

Me tesbih e me jibrik:

Gukson t’madhe mbi sahán,

Rri tue u falë sabàh e akshám,

Lut bajram, mbân ramazán,

Edhe bân natën harám,

Se nanës sorra mêndt m’ia pivi

E, mâ s’din shk’â imperativi

Që po i thonë kamlikaçik…

Jo me gjásë, kategorik

Se un, po, burrin e gjêjë vetë,

“Si mbas ligjit në fuqi”,

Se un kam zanë, manà, nji ashik,

Djalë të bukur-karajfil:

Se as lazëm nuk kam pvetë

Nanë, a babë, Hysejn, Tafil,

As me pritë m’bajram m’bajram,

Se un pa e marrë çajre nuk kam,

“Si mbas ligjit në fuqi”:

Se s’ka Allah as Perëndi:

Nuk ka Krisht as Muhamet,

Se gjithshkafja asht nji shauret

Që përfton nieri n’rrashtë t’vet;

Se jashtë nesh nuk ka kurrgjâ:

Na jém “Zot”, na jém “dynjâ”!

Edhe del, si cùb haram,

Derën tue përplasun brrâm:

Kaq, naleti, isht’ çue at ditë peshë!

(Ndër kaq i kcen mica n’tryezë.)

– Pis! Pis! Pis!..Pis! Hè kaurreshë! –

Taksirat, por shka me bâ!

Kush laneti pat dijtë gjâ,

Kur e nisa për Avropë,

Se mêndt do t’i darte n’shkjopë

E, se mue do t’m’kthete n’shpi

Me ’i qèrr huj e ’i kal hakrri

Tue m’a qitë gjithë ketë travajë!

Se, t’mos isht’ po, shêrri i sajë,

Un, vallahi, npër Shqipni

Kjeshë tue e vue krejt n’terezi,

Pse po m’thonë qi atje ma vonë

Nji pension Shqipnija e jonë

Edhe grues ka për t’m’ia dhanë:

Si shum kujë atje në Vlonë,

Durrës, Berat, Korçë e Tiranë.

E ma tepër kam uzdajë

Se kjo e bukra moj Shqipni

Edhe ajlleqet do t’m’i lajë,

Që m’kan mbetë pa nxjerrë n’Turki.

Un, qi motit nën Turki

Kam kenë rréshkë e bâ sylash,

Edhe mrudhë si spec turshi,

E, me të thanë shum, nji zollotë

S’kam pasë n’qese, npër Shqipni

Po i kam prap sod m’katër rrotë:

Rrî e bâj pállë me grue e fmij,

Diku rroga, diku “thoni”,

Kodër qesja m’rri në gji,

Këndej thûmi, andej patkoni,

Nëpër t’bukrën ketë Shqipni,

Kaq t’jam vû sod n’terezi,

Me m’a pasë nji Páshë lakmi.

Veçse prap mue, si Shqiptar

Që jam sod, edhe zyrtar,

Kollaj fort mund t’m’qesë ndêshtrâsha,

Prap do drêdha – pak si t’trâsha –

Me ia hjekë Shqipnisë n’lëkurë:

Sa t’ketë gjâsë për nji mehmur,

Merret vesht. Po zâmë: Nji vilë,

Edhe t’vogël, ndoj qifllek;

Nja pesë mij sterlina pilë

Kûnd n’ndo’i Bankë; ndo’i ortakllek

Me shoqnin “Ragazzi” n’ura,

N’rruga, n’vija e ndër fatura

Ministrinash, nuk jan shum.

S’shkoj un, jo, hallakatrum,

Se as me fikë nuk due un shtetin.

Meazallah! Un due veç vedin,

Pak a shum, me ndreqë. Sa páre

Bâjnë për shtet, disa cingâre

Sa t’marr n’ “Stamles”? Në Financë

Prap ndoj púllë? Nji udhtim der n’Francë?

N’Semmering, mbasi pak n’zgrip

Jam me shndet? Prap pse n’ “Agip”

Mangut t’dalë ndoj but benzinë?

N’petka ushtarësh pse ndoj sterlinë,

Si pa dashtë, t’m’rrshasë në xhep,

S’asht, kujtoj, gjith aj gazep,

Si po e zâmë – e ktu po e lâmë,

Do kallâmkusure tjera

Që mehmurit hera-hera,

Si pa ’hiri, i jesin n’thue,

Jo harám, harám nuk due

Nji dy paresh… Ah pà! Pà! Pà!

Tobé stagi furullàh!

Se harami asht nji gjynah!

Jo qi as hajrin s’ia shef shpija.

Ndiç, po thâm prá, se Shqipnija

S’po ishte, besà, jo, aq e keqe,

As nuk po ishte krejt teneqe,

Si nji palë shkojnë tue trillue.

Veç me ’i punë thâm, kán gabue:

Që ia kân njitë emnin “Shqipni”.

Do t’kisht ardhë mâ n’terezi

M’ia pasë njitun “Hajmalí”.

Se kjo kênka ’i bukuri:

Mue m’ka dalë, manà, Misir!

Do t’m’kisht’ dalë, por, tham, mâ e mirë,

Po t’kish’ ndollë un muhaxhir,

Me do krye tanë kodra-kodra:

Nji krye-grreç a krye-matáre,

Lkurën trâshë taman për lodra:

Si kál shtrigash npër xhaváre,

Ftyrfudull e terbjetsuz,

A për dylme – tobe stàg! –

Alà franka me tanuz,

Mjekrrën ndûkë, çallmën n’sokak,

Prift, as hoxhë, as pop për sy:

Zyft në shpirt, flori ndër dhamë;

Në kalem, në dije n’krye

Taman shtâsë me katër kamë,

Edhe vetë garuzhdë e djallit,

Çilipir tue i rá kavallit,

Pse ká gjásë, që do t’kish’ hí

Edh’ un, po, dikur në vistër

T’njerzve t’mdhej të ksaj Shqipni,

E me u bâ, ndoshta, Minister:

Edhe m’shpinë t’automobilit

Me ’i rá surles e bylbylit

Npër Tiranë, Korçë, Durrës e Shkodër;

Barkun fâ – marshalla! – kodër

Në “sutljásh” e “kabuni”,

Gjela deti pjekë n’tepsi

N’shpinë të t’bukrës moj Shqipni.

M’pasët m’qafë baba – kjoftë i zi! –

Që gaboj e léu n’Shqipni

E, jo kund n’Greqi, n’Turki,

N’Rumani, n’Jugosllavi!

Mjaft me lshue nji sy n’Arsim

Për me pá, po, se ç’gëzim

Asht me kênë muhaxherim

Jugosllav sod në Shqipni!

Po, pra, dèh! Ktu në Shqipni,

Hè ksa’i raftë… nuk dij se shka!

Se kjo kenka – marshallà! –

Përnjimênd nji bukuri,

Me t’vojtë mêndja, për Allah!

Se po asht harrna ’i gurabi:

Gurabi e vogël-gogël;

Prap, gjenè, ketë gurabi:

Kaq t’a vukân n’terezi

Muhaxhirët saloniklí,

Gogë, rumun, serb, stambollí,

Kush barí, kush djathaxhí,

Kush bakall, kush bozaxhí,

Paçaxhí – mejhanexhí:

Njani piq kshtêja n’çarshí,

Tjetri n’krye vú kamilaf,

Dikush hoxhë, dikush myftí:

Kush n’jorgan e kush n’plaf

Kush zhelan – kush sallahan,

Por yrýsh lshue t’gjith m’pilaf,

Ta kanë qitë, po, Shqipnin’ n’grusht,

E tóçë brryl n’mastikë e n’musht,

T’kanë bâ zyret monopol

Ç’prej Koplikut m’Konispol,

Franka ar tue grrye me spòl,

Do Ministra – e Kryeministra,

Tjerët prefekta – e nënprefekta,

Ktá n’Botore ata n’Foshnjore,

Disa antárë – disa gjyqtárë:

Kush me dá tokët e Shqipnisë

Ndër t’Dobruxhas t’Rumelisë,

Megjithse aj vetë ktu ndën né

Mos t’i ketë kûnd shtatë pllâmë dhé

T’vetat, me hí n’vorr për s’dekuni –

E shko e eja npër Avropë,

– N’ “wagon-lit” pështetë si lopë –

Ktu Bajloza, atje Sefira:

Krushq ndër Krajla e mysafira,

Me ja u pasë, manà, lakmi

Deri lordat n’at Angli!

Megjithkta, prap’mirë se mirë,

Jam sod Páshë, në mòs Vezír.

Nuk asht keq, jo, për Allah!

Prandej, prá, edhe un si fmija

Do t’vrras t’madhe: Rroftë Shqipnija!

(Tue pshtye dy a tri herë m’anësh)

Tobe stagi furullah!






Zhvillimi i disá fjalve te librit

Shpjegime shprehjesh dhe fjalësh:


	Parnas – mitologji: Mal që ngrihej mbi Delf, ku ndodhej vendi i shenjtë kushtue Apolit; për ketë arsye mendohej edhe si seli e Muzave (Zanave).

	Pegas – mitologji: Kalë me flatra i mitologjisë greke; nga Olimpi pat zbritë në Helikonë; aty me një shkelm çili një gur magjik që frymëzonte poetët të cilët pinin në atë burim.

	Kvirinal – histori: Një nga shtatë kodrat mbi të cilat asht ndertue Roma. Sot aty asht Selia e Presidentit të Republikës Italiane.

	Bismark – histori: Burrë i shtetit gjerman (1815-1898), asht futë në histori me nofkën e njohtun “Kancelari i hekurt”. Asht farkëtuesi i madh i unitetit gjermanik; ishte ndër autorët e “Aleancës Tripalëshe”(Gjermani-Austri-Itali), e cila ka luejt rol të rendësishem në daljen e Ballkanit nga Perandoria Turke.

	Dityramb – poet: Hartim i lashtë poetik; té grekët e vjetër vinte prej kultit të Dionizit prandej, lidhej me dehjen dhe euforinë.

	Kaliope – mitologji: Muza (Zana) e elegjisë; paraqitej me një rrotull në dorën e majtë.

	Aelius – personazh bihud, si duket deformon emnin e shkrimtarit dhe filozofit latin Lucius Apuleus (rreth 150–180), autor i veprës së bujshme “Metamorfoza ose Gomari i Artë”, ku shkruhet për aventurat e një djalit të rij të shndërruem në gomar nëpërmjet të magjisë dhe i kthyem përsëri në njeri.

	Pallas Athina – mitologji: Një nga Hyjnitë ma të rendësishme të Panteonit grek; asht vizatue në dy mënyra, si Athinë dhe si Pallas Athinë. Hyjnesha e luftës, këshilltare e afërt e heronjve ma të mëdhaj; ma vonë edhe mbrojtëse e arteve, shkencave etj.

	Lassen Sie nur – gjermanizm: lene mâ!, mos e ço mâ gjatë!

	Neni gordian – histori: Kur ndodhej në Gordium, Aleksandri i Maqedonisë mori vesht punën e një nyeje të ngatrrueme në një mënyrë të pazgjidhëshme nga asnjë njeri, tue marrë vesht legjendën simbas së cilës ai që e zgjidhë atë nyje do të pushtonte botën, Aleksandri nxori shpatën dhe e këputi nyjen dysh.

	Var, efendêm, var! – turqizm: Fol, zotni, se flitke bukur!

	Pravo, zdravo – sllavisht: Mirë e bukur.

	Laholevelá! – turqizm: Ruejna, Zot!

	Tobe estagi furullah! – turq.: Na ruej, Zot, nga ky mëkat!

	Allahile! – turqizm: Pashë Zotin!

	Sozyn ia bamá – turqizm: Me nder’e me thanë …



Fjalë të tjera


	Adalet

	Shumë, tejmase, e teprueme.

	Ajllek

	Rrogë, pension.

	Akraba

	Rreth familjar, farefis.

	Angllisht

	Tjetër për tjetër, mbrapsht.

	Avrom

	Gjindje, njerëz.

	Bat

	Rrasë ose trinë që vehët për grackë me kapë zogj, për kurthë.

	Beledije

	Bashkia në organizimin osman.

	Bendenyz

	Sherbëtori i juaj – formë ironike.

	Besh-dort

	Pesë-katër (në lojën e tavlles).

	Me u beshletis

	Rregullohem disi (nga ana ekonomike).

	Bihude

	Pa vlerë, i zbrazët, njeri kot.

	Binish

	Mantel grash.

	Botë

	Baltë.

	Crule

	Cule, zhele.

	Çarje

	Mjeti ose mënyra me zgjidhë punë, me sherue.

	Çangall

	Çakall.

	Çyçek

	Hollak, i gjatë, njeri i lehtë.

	Çynqi

	Të gjithë.

	Dahá

	Ma tepër, aq ma shumë, asht shumë e me shtue prap.

	Derbeder

	Vagabond, faqezi.

	Dergjé

	Tuberkuloz.

	Devër (saber)

	Durim.

	Dishditës

	Një ditë, një herë, dikur.

	Dogonis

	Ngacmoj, lëndoj dike.

	Dumbara

	Hilé, rrêng.

	Dy-shesh

	Dy-gjashtë (në lojna zaresh).

	Dylme

	Dredharak, hileqar, njeri që të lahet e të lyhet – servil.

	Eshek

	Gomar.

	Eshendibilah

	Dishmoj me Perëndinë, me Zotin.

	Exhele

	Ngut, këtu: urgjent, gjâ e shpejt.

	Me u fâ

	Me u ngopë, me u ajë tue hangër.

	Ferk

	Dallohet mirë, shquhet për diçka.

	Filuzë

	Falimentim, bankrrotë, pa kurgja mbas shpirtit.

	Fistan

	Fustan, fustanelë (veshja e burrave të jugut).

	Gaç

	Kërriç, zog gomarit.

	Garramet

	Punë e ngatrrueme, me pengesa.

	Gerhanë

	Krahën që lnuret leshi ose lini, krehet para tjerrjes.

	Gopedër

	Top i llojit të vjetër.

	Gjèt

	Këtu: afër, në cak, në fis.

	Gjygym

	Gjym, enë për ujë prej bakri.

	Gjytrym

	Galamsh, ulok, i mbetun, i paaftë.

	Hallakotrum

	Kot së koti, kudo rasha e mos u vrasha.

	Hallbu

	Por, ama.

	Handrak

	Pisllek, vend i ndytë.

	Haps’hane

	Burg.

	Hergjele (hergele)

	Tufë kafshësh e lanun lirë në kullosë. Pélë e zgjidhun.

	Hasi

	Kryengritës, i pabindun.

	Hep-jek

	Një e një (dy njisha në zare).

	Me hukatë

	Me të shitue zana, me të lëshue frymen në fëtyrë.

	Hukubet

	Diçka e shemtueme, e keqe në pamje.

	Hyqymet

	Qeveri.

	Insan

	Njeri.

	Imza

	Nënshkrim, firmë.

	Iptadije

	Shkollë plotore (turke).

	Iqi-bir

	Po njësoj, po atë mënyrë, Po ashtu. (në tavëll).

	Ishkile

	Dëshirë e madhe, merak i fortë.

	Ixhiram

	E metë, cen, e mangët.

	Më jèt

	Më mbeti, mbes pa e krye.

	Jullar

	Ullar, kapistër.

	Kabull

	Pelqim, pranoj, e begenis ket gja.

	Kacabet (kaçybet)

	Skifter.

	Kafaz

	Roje personale në sherbim të konsullit.

	Kakruk

	Kokërr (një frut), me ndêjë në një qoshe pa tu ndi zani.

	Kalangerrç

	Ecë si i mpimë, kur të kap ngerrçi. I sëmurë epileptik.

	Kallamkusur

	Ajo që ka mbetë, teprica.

	Kanavetë

	Sënduk, arkë e vogël me dry, arkë ku ruhej diçka e veçantë.

	Kardash

	Qehaja, pasvani, njeri i besimit.

	Me kargatis

	Shtrij, tendos, shtrimje mbas mpimjes.

	Kartel

	Fletore, rradhuer.

	Kashë

	Arkë ku ruhen paret.

	Kezë

	Kunorë.

	Kermez

	Ngjyrë allè e mbylltë.

	Kin’ (kindemek)

	Kinse, me bâ sikur, demek.

	Kokòt

	Njeri që ngrehet si gjel, fryhet si pâci, torollak.

	Korcull

	Korsuj, korcullarë, konsull i konsullatës.

	Korrname

	Pohe, krenari me shumë kërkesa.

	Kotrum

	Kot më kot, kudo rasha e mos u vrasha.

	Me kreckue

	Krasis, me krasitë barin.

	Kulihum

	Kryengulthi, me u rrëzue (me rá) nga pakujdesia.

	Kulim

	Mistrec, përqeshës.

	Lazëm

	Bân lazëm, hyn në punë, duhet për ...

	Lbozë

	Blozë, çagjë oxhakut.

	Llakordi

	Llafe, thashetheme, shumë fjalë.

	Maklladë

	Dokërr, profkë.

	Mallá

	Mos vallë, ndoshta.

	Mallimét

	Veshje e të vdekunit, rroba vdekjet.

	Maná

	Besà, kështu prá.

	Meash

	Pagesë, rrogë, pagëtyrë.

	Mehmur

	Nëpunës.

	Mehmuriet

	Nëpunësi, punë në zyre.

	Mendiz

	Specialist, ekspert, i aftë.

	Mereqep

	Mellan, bojë shkrimi.

	Metelik

	Monedhë turke, e dhetë e pares, një qindarkë me vlerë pak.

	Mexhelé

	Kodi civil (i vjetër i Turqisë).

	Mhyr (myhyr)

	Vulë, unazë që përdorej edhe për dyllosje.

	Mylk (mylqe)

	Pronë e madhe, tokë, kullosa, vneshta, pyll etj.

	Nafakë

	Fat, baft, shans.

	Piç

	Njeri pa vlerë, batall, burrë me mendje fëmije.

	Plish

	Bûcë, copë dhéu.

	Portare

	Trinë e thurun me thupra, që sot asht dera e oborrit.

	Qesatllëk

	Mungesë pune, kriza ekonomike.

	Rrangë

	Punë e përditëshme, barrë, ngarkesë.

	Rreshper

	Tregtar, qarkullues paresh me sasi të madhe.

	Ruzhdije

	Shkollë fillore turke.

	Rriqën

	Parazit që thithë gjak në veshtë e qenit, njitët si rrodhe.

	Sallahan

	Rrugaç, vagabond, kasap në kuptimin fyes.

	Samadak

	Djalë i ri dhe i aftë në punë.

	Sandalije

	Poltron, karrigë e rahatëshme.

	Se-jek

	Tre dhe një (në lojë zaresh).

	Sebet

	I afërm, kushrini, farefis.

	Sefir

	Ambasador.

	Singi (syngji)

	Bajonetë arme.

	Son

	Fundi i lojës, përfundimi, letra e fundit në lojë.

	Spathok

	Lapér, leckaman, i lanun, pa vlerë në shoqni.

	Spik

	Gajtan leshi zbukurues. I heq spik jetës-ban jetë të mirë e me kërkesa.

	Stom

	Pjesë toke e çueme rreth arave, tokë mbi nivel të brigjeve të lumit.

	Stramastik

	Pjellë e përftueme nga prind llojesh të ndryshme, p.sh. qen me ujk.

	Sylah

	Brez armësh.

	Syret

	Fëtyrë, ka syret e t’et...ngjason me babën e vet.

	Syretá

	Për pamje, për dukje, për fëtyrë.

	Syrgjyn

	Internim. I dëbuem.

	Shah

	Kur kali çon dy kambët e para dhe rri madhshtor mbi dy të mbrapmet.

	Shakllaban

	Llapazan që kërkon me përqeshë të tjerët.

	Shan

	Dinjitet, nderë.

	Sheste

	Busull, nuk di me mbajtë shesten – nuk di me mbajtë drejtimin.

	Shesh-besh

	Gjashtë e pesë (në lojë zaresh).

	Shkorret

	Vend me shkurre, ai i shkorretit-euf. Ai i djallit..., vendi i dreqit.

	Shmertis

	Zbloj fëtyren nga perçja ose napa.

	Shnjalli

	Djalli, asht si shnjall – asht si dreq.

	Shqek, shqekë

	Xhep, xhepa.

	Tanuz

	Fes i zi alla turka, tanuz – model nga Tunizia.

	Tarbjetsuz

	Nuk shtrohet, nuk bahet tarbjet, nuk bindet.

	Tarabë

	Drrasat që hapin e mbyllin pamjen e dyqanit.

	Tebá (tebaje)

	Nënshtetas.

	Tekahyt

	Gjysëm njeriu, i sëmurë nga mendtë.

	Telbiz

	Dinak, i rrafinuem, dhelpnak.

	Me ternue

	Shndrroj, metamorfoj.

	Terrçuk

	Lëkurë e bame thès.

	Teste

	Dhetëshe, zgjedh teste –“ma të mirat”.

	Tevabi

	Përcjellë, me çue.

	Topanxhë

	Pisqollë, kobure me strall.

	Vár

	Fjalë, fjalim, ligjërim.

	Vergi (vergji)

	Taksë shtëpije, dyqani, toke, etj.

	Xhep e lep

	Paguej e të shërbejë; xhepi plot, gati për shërbim.

	Zaranë

	Lloj shelqje, tip mrinash.

	Ylldyz

	Ylli.

	Ymer

	Jetë; për ymer – për jetë, për amshim.

	Zollude (zollotë)

	Monedhë turke tridhetë paresh.







Shënime


	
Parnas – mitologji: Mal që ngrihej mbi Delf, ku ndodhej vendi i shenjtë kushtue Apolit; për ketë arsye mendohej edhe si seli e Muzave (Zanave). ↩︎



	
Kvirinal – histori: Një nga shtatë kodrat mbi të cilat asht ndertue Roma. Sot aty asht Selia e Presidentit të Republikës Italiane. ↩︎



	
Bismark – histori: Burrë i shtetit gjerman (1815-1898), asht futë në histori me nofkën e njohtun “Kancelari i hekurt”. Asht farkëtuesi i madh i unitetit gjermanik; ishte ndër autorët e “Aleancës Tripalëshe” (Gjermani-Austri-Itali), e cila ka luejt rol të rendësishem në daljen e Ballkanit nga Perandoria Turke. ↩︎



	
Dityramb – poet: Hartim i lashtë poetik; té grekët e vjetër vinte prej kultit të Dionizit prandej, lidhej me dehjen dhe euforinë. ↩︎



	
Parnas – mitologji: Mal që ngrihej mbi Delf, ku ndodhej vendi i shenjtë kushtue Apolit; për ketë arsye mendohej edhe si seli e Muzave (Zanave). ↩︎



	
Pegas – mitologji: Kalë me flatra i mitologjisë greke; nga Olimpi pat zbritë në Helikonë; aty me një shkelm çili një gur magjik që frymëzonte poetët të cilët pinin në atë burim. ↩︎



	
Aelius – personazh bihud, si duket deformon emnin e shkrimtarit dhe filozofit latin Lacius Apuleus (rreth 150 –180), autor i veprës së bujshme “Metamofoza ose Gomari i Artë”, ku shkruhet për aventurat e një djalit të rij të shndërruem në gomar nëpërmjet të magjisë dhe i kthyem përsëri në njeri. ↩︎



	
Pallas Athina – mitologji: Një nga Hyjnitë ma të rendësishme të Panteonit grek; asht vizatue në dy mënyra, si Athinë dhe si Pallas Athinë. Hyjnesha e luftës, këshilltare e afërt e heronjve ma të mëdhaj; ma vonë edhe mbrojtëse e arteve, shkencave etj. ↩︎



	
Lassen Sie nur – gjermaisht.- lene mâ!, mos e ço mâ gjatë! ↩︎



	
Var, efendêm, var! – turqisht: Fol, zotni, se flitke bukur! ↩︎



	
Pravo, zdravo – sllavisht: Mirë e bukur. ↩︎








Gomari i Babatasit
u shkrua nga Gjergj Fishta dhe u botua më 1923.



Ky botim elektronik u përgatit nga vullnetarët e Fletoreve dhe u përditësua më 25 shtator 2026.

Versioni më i ri gjendet gjithmonë te fletoret.com/fishta/gomari-i-babatasit.

